Legazpiko ostalariek udalean aurkeztu duten mozioaren berri eman diete herritarrei

Ostalaritza Aurrera plataformak deituta, elkarretaratzea egin zuten atzo iluntzean Legazpiko ostalariek, eta dozenaka herritarrek elkartasuna adierazi zieten udaletxe aurrean. Pandemiagatik agintariek sektorean ezarritako murrizketen ondorioz herriko ostalaritzak bizi duen egoeraren berri ematea zen helburua. Udalean sartu duten mozioa aurkezteko ere baliatu zuten elkarretaratzea. Mozio hori, aurreko udalbatzan aztertu gabe utzi zuten beste baten ordez osatu dute, eta hainbat eskari jasotzen ditu, laguntza zuzenak, zerga salbuespenak eta hobariak, besteak beste. “Ixtera behartzen bagaituzte, konpentsatu egin behar gaituzte” esanez amaitu zuten bilkura, txalo artean.


2. eta 3. postuak lortu ditu Quincocesek Mendi eskiko Espainiako txapelketan

Zapatuan, bertikal erako lasterketa lehiatu zuen, eta hirugarren postua lortu zuen orduan. Domekan, berriz, irabazlearen atzetik bukatu zuen esprint erako proba, bigarren postua eskuratuz. Egun bateko zein besteko emaitzagaz “gustura” geratu da Lea-Artibaiko mendi eskiatzailea.

Nahia Quincoces mendi eskiatzailea, mendi eskiko Espainiako Txapelketan. Argazkilaria: Aitor Igarategi/Euskal Mendizale Federazioa

“Oso teknikoa” izan zen domekako proba mendexarrarentzat: “Lehenengo eskiekin atera ginen, eta ondoren, horiek motxilan gorde eta oinez egin behar izan genuen. Berriz ere eskiak atera eta lehiatu ginen, eta azkenean, jaitsiera bat eduki genuen”. Esprint erako lasterketak ez direla inoiz bere espezialitatea izan aitortu du, baina, gutxinaka-gutxinaka aurrera doala gaineratu du.

Quincocesek azaldu duenez, zirkuitua normalean baino luze samarragoa izan zen. Lehenengo, kronometratutako buelta bat eman behar izan zuten bakarka, eta, ondoren seinaka zirkuitu batean neurtu behar izan zituzten beraien indarrak. Hortik onenak finalera igaro ziren, eta bertatik atera ziren lasterketako onenak.

Ondo ikusi zuen bere burua Lea-Artibaiko mendi eskiatzaileak domekan; hala ere, bigarren postuagaz konformatu behar izan zuen,”oso ona eta indartsua” den Claudia Galicia irabazlearen atzetik.

“Gustura eta indarrarekin”

Zapatuan, postu bat beherago egin zuen, hirugarren, hain zuzen ere. Domekakoa bezala, lehenengo eguneko proba hori ere “ondo” atera zitzaion bertoko eskiatzaileari. Laura Orgue eta Claudia Galiciaren atzetik, “gustura eta indarrarekin” bukatu zuen. “Mutilekin atera ginen. Bertikal erako lasterketa izateko, nahiko luzea izan zen, eta bukaeran, jaitsiera bat ere izan genuen. Bigarren zioana –Claudia Galicia– ikusi egiten nuen, baina ez nuen harrapatzerik izan”.

Hala, hurrengorako indarrak berreskuratu eta entrenatzen jarraitu beharko duela esan du. Baina ez du tarte handirik izango, asteburuan Italian lehiatuko baitu Munduko mendi eskiko kopako bigarren proba. “Gogotsu eta ilusioz” agertu da mendexarra lasterketa luze bat egiteko.


Gazte Asanblada berrindartzen ari da ekimen berriak sortuz

Mozorroen eguna ez da larunbat honetan ospatuko

Arantzako Gazte Asanblada duela dozena bat urte sortu zen. Gogoz eta ilusioz, agazte talde batek lanari ekin zion herrian. Arantza Rock jaialdiak antolaketa lan haundiena eskatzen badu ere, herriko nahiz Euskal Herriko bertze hainbat ekintzetan eta kanpainetan bere babesa eta laguntza ematen Gazte Asanbladak: euskararen alde, presoen alde…

Azken urteotan gazteen elkartzeko arrazoia Arantza Rock jaialdira mugatu da nolabait eta bolada motelxeagoaren ondoren, berriz ere ekinean ari dira gazteak. Lehengo ordezkariak nahiz gazte belaunaldi berriak batu dira taldera eta hilabetean lehenengo ortzilero, 21:00etan Ekaitza elkartean biltzen hasi dira. Bileren fruituak ageriak glditu dira dagoeneko, proposamen eta ekimenak ugariak baitira Gazte Asanbladaren aldetik.

Joan den martxoaren 4ean ilunabarrean adibidez, Orsaren inguruko solasaldia izan zen Zahar Txokon. Hogeitamar inguru herritarrek parte hartu zuten hitzaldian. Jakina da aski hurbilekoa dela gaia eta nahasmen haundia sortu duela Igantziko herritarren artean. “Ke beltzik ez” plataformako Xabier Telletxeak gaia jorratu zuen eta Orsaren aldeko taldeko ordezkaritza bilerara gonbidatua bazen ere, ez zen bertan izan.

Bertzalde, hilabeteko azken ortziralero presoen aldeko elkarretaratzeak eginen dira Herriko Etxeko plazan. Jende franko bildu da orain arte egindako bi alditan. Hitzordua ilunabarreko zortzietatik zortzi eta erdietara paratua da. Azkenik, helduen dantza ikastaroa egiteko intentzioa dago. Euskal dantzak ikasteko aukera izanen da eta guzia antolatzeko asmoa lotzen ari dira taldean.

Ikusten duzuen moduan, Gazte asanblada lanean ari da eta taldean partaide izan nahi duenak, aipatu moduan, hilabetean behin lehen ortzilero bilera izaten da soziedadean.


Emakumezkoak

Emakumeei modak aukera gehiago ematen dizkie. Hala, udaberri-udako modan kolore biziek garrantzizkoak izanagatik, koloreaz gain estilo eta oihal konbinazio aunitz izanen da. 1970 eta 50.hamarkadetako moda da aurtengoa eta lasaiera handiko soinekoak, gerrialde estuak, mozketa zuzena duten txaketak, eta bordatu eta lore aunitzeko jauntziak.

Laranja kolorea dotorea eta ongi ematen duena da, tonalitate horiak konbinatuz. Txuria eta urdina izanen dira kolore indartsuenak. Baina udako modak aukera ezberdinak ematen ditu, eta kolore ia guztiak ikusiko ditugu.

Estanpatuei dagokionez, lore handi edo ttikiak eta edozein koloretakoak, kamisetetan eta osagarrietan sinadura handiko logoak.


Onenen parean amaitu gura du Italiako Giroa Intxaustik

Beñat Intxausti (Movistar Team) muxikarra seigarren sailkatuta dago Italiako Giroan, baina majo sufritu beharko du gaur eta bihar, lasterketa onenen parean amaitzeko. Izan be, etapa oso gogorrei egin beharko diete aurre txirrindulariek: guztira, hamar mendate igo beharko dituzte bi egunetan, eta horietatik bost gainera, goi mailako mendateak izango dira. Etzi, bestalde, Milanoko erlojupeko saioagaz amaituko da Giroa.

Intxausti baikor azaldu da, eta Giroa “lehenengo hamar sailkatuen artean” amaitu dezakela deritzo. Halanda be datozen bi etapa gogorretan “buruagaz jokatu” behar duela esan du. Edozein hutsegite “garesti” ordaindu daitekeela deritzo, etapa “oso gogorrak” geratzen baitzaizkie. Gaur, esaterako, Alto di Pampego (1740 metro) gainean amaituko da etapa, eta bihar, bestalde, Stelvio (2757 metro) bildurgarrian.

Muxikarrak minutu eta 40 segundura du podiuma. Hain zuzen, Ivan Basso italiarra dago momentuz hirugarren postuan. Seigarren sailkatuta be, itzuli handi baten lortu duen emaitzarik onena izango liztateke.


Izar baten bila

Neure buruari esan izan diot inoiz: zer ote da aita galtzea?

Tristea, hutsune izugarria! Zoritxarrez, oraintsu jakin dut. Noraezean daukat burua, taupada larritan bihotza. Nire izate osoa tristurak estali du. Aita, zure eguneroko idatziak, hainbeste maite zenuen egurrez egindako eskulanak, ospakizun bakoitzeko zure bertsoak, abestiak, gure artean izango ditugu beti, baina falta ditugu ematen zenigun indarra eta zure burutapen sakonak.

Zure maitasunaren gose gara, aitatxo. Gose ase ezinaz. Nora joan zara, aita? Ez zaitut ikusten, baina gure inguruan zaudela badakit. Hori al da zerua? Eta zerurik ez balego… Non zaude, aitatxo? Ezin zaitut ikusi… ez entzun, ez ukitu… Bihotzean min dut, min sakona. Ez da hilabete bidaia bati ekin zeniola. Sekula bueltarik ez duen bidaiari. Ez zinen bidaiazalea. Nahiago zure Euskal Herri maitean, etxean, seme-alaba, emazte eta bilobez inguratuta. Nolatan joan zara ba hain urrun? Edo… hemen al zaude? Zure izatearen zati handi bat sumatzen dut, baina ez da nahikoa...

Izarretan bazaude egidazu keinu, aitatxo maitea.


Lauaxetako Asier Fernándezek Naukas jaialdian aurkeztuko du zientziaren gaineko monologo saritua

Estatu mailako monologo showa irabazi berri du.

Zornotzako Lauaxeta Ikastolako Asier Fernándezek estatu mailan antolatutako Ciencia Show monologo zientifikoen lehiaketa irabazi du. Lehiaketa Bigarren Hezkuntzako ikasleei zuzendutako dago eta gazteak zientziara eta teknologiara modu atseginean hurbiltzea du helburu.

Asier Fernandezek, Bilbon, zientziaren dibulgaziorako asteburu honetan ospatuko dan Naukas Kids ekitaldian berriro aurkeztuko du bere monologoa. Euskalduna Jauregian izango da. Naukas zientziaren dibulgaziorako Bilbon urtero egiten den jaialdia da eta gaurkotasunari lotutako hitzaldi laburrek osatzen dute.

Monologo lehiaketaren finalera Lauaxeta ikastolako beste ikasle bi ere heldu ziren: Hector Andrés Fernandez eta Lorea Elorriaga Garamendi.


Zor publikoa.

Espainiako Bankuaren arabera, Nafarroaren ekainera arteko zor publikoa 3.230 milioi eurokoa da. Urte oparoetan gobernuak dirua jarri du azpiegitura handietan, eta orain zorrak eta defizitak kezkatzen du. Iraganean erakutsi gabeko zorroztasuna aldarrikatzen du.


Moteltzearen zikloa hasi da

Kanpai baten hotsak hazkunde sendoaren garaia bukatu dela ohartarazi du, eta Mario Draghiren bazukarekin jarraituko duela dio haren ordezko Christine Lagardek; ziurgabetasun handia dago, bukatzen ez den 'brexit'-a tarteko, eta Trumpen gerra komertzialak merkatuak moteldu dituelako.


Korrika Kulturaleko lehen ekitaldiak egin dituzte asteburuan

Azpeitiko Korrika Kulturalari hasiera eman zioten asteburuan. Ostiralean, Fausto, herritar eredugarri antzezlana izan zen Soreasu antzokian, eta zapatuan mus txapelketa jokatu zen Sanagustin kulturgunean. Dozenaka lagun bertaratu ziren ostiralean Soreasura, antzerki obraz gozatzera. Bestalde, Manex Geretak eta Unai Iparragirrek irabazi zuten mus txapelketa, eta Azkoitiarren kontra jokatuko dute aurki, Gipuzkoako txapelketara zein bikote sailkatuko den erabakitzeko.

Argazki gehiago Urola Kostako Hitza-ren webgunean.


Zine-denboraldia urriaren 2an hasiko da Leitzan

Ari Folmanen ‘El Congreso’ eskainiko dute ostiralean 22:30ean eta igandean 19:30ean

Ari Folmanen El Congreso pelikularekin emanen zaio hasiera zine-denboraldiari Leitzako zineman. Ostiraletan 22:30ean eta igandetan 19:30ean izanen dira emanaldiak. El Congreso urriaren 2 eta 4an egonen da ikusgai eta urriaren 9 eta 11n The Grandmaster, Wong Kar Wairen filma.


Euskal keramikagileen I. topaketa egingo da Arrasaten

Maiatzaren 6tik 9ra "Telleria Baserriko Jaia" deituriko keramikagileen topaketa egingo da Arrasaten. Euskal keramikagileen I. topaketa izango da. Erakusketak, erakustaldiak eta bestelako ekitaldiak antolatu dituzte.

Euskal keramikagileen I. topaketa izango da "Telleria Baserriko Jaia", baina Euskal Herriko keramikagileez gain, kanpokoak ere inguratuko dira Arrasatera. Hala nola, Aragoi, Errioxa, Leon, Balentzia eta Bielorrusiako keramikagileak izango ditugu Arrasaten. Hona hemen "Telleria Baserriko Jaia" topaketaran egitarau osoa:

Erakusketak

Apirilaren 30etik maiatzaren 9ra: Angeles Casas (Aragoi), Harresi aretoan.

Maiatzaren 6tik 16ra: Euskal Keramikagile Garaikidea, Monterron jauregia.

Maiatzaren 7tik 9ra: Yanka Mikhailova (Bielorrusia), Lasagabaster jantzi dendan.

Maiatzaren 7tik 9ra: Mª Asuncion Manero (Errioxa), Ormazabal barne arkitektura dendan.

Maiatzaren 7tik 9ra: Andres Osle (Leon), Ormazabal barne arkitektura dendan.

Erakustaldi, tailer eta hitzaldiak

Maiatzaren 8an eta 9an: Eltzegileak (Euskadi), Monterron parkean. 12:00 - 14:00 eta 17:00 - 20:00.

Maiatzaren 8an eta 9an: Umeentzako zeramika eta buztingintza tailerrak, Monterron parkean. 12:00 - 14:00 eta 17:00 - 20:00.

Maiatzaren 7an eta 8an: Raku egiteko laba eraikuntza, herriko plazan.

Maiatzaren 8an, 19:30ean: Dokumental emanaldia: Rif-eko azken emakume eltzegileak. Julio Soriano. ONG Alfajar (Balentzia). Monterron jauregian. Sarrera doanekoa da baina gonbidapena behar da.

Maiatzaren 8an, 22:30etik aurrera: Raku gaua: Piezen egosketa Raku Japoniako teknika zaharra erabiliz.

Maiatzaren 8an, 12:30ean: Hitzaldia: "Uribarriko teileria". Hizlaria: Alfredo Moraza, Aranzadi zientzia elkartea. Monterron jauregian. Sarrera doanekoa da baina gonbidapena behar da.

Topaketen gaineko informazio gehiago duzue ceramikarte webgunean.


Zientziatik Zientziara lehiaketako sariak banatu dituzte udal euskaltegian

Emakumearen egunaren harira, Beasaingo udal euskaltegiak Zientziatik Zientzi@ra lehiaketa egin du, eta atzo banatu zituzten sariak. Astebetez, emakumezko zientzialari baten izena asmatu behar izan dute parte hartzaileek. Bide batez, “emakume horien berri izatea, euskara landu eta euskaltegian dinamika sortzea” izan dira lehiaketa horren helburuak. Denera, 295 erantzun jaso dituzte, eguneko 49 erantzun, bataz beste. Erantzun zuzenak eman dituztenen artean, zozketa egin dute, eta bi izan dira sarituak: Beatriz Sanchez (Udal Euskaltegiko ikaslea) eta Lourdes Martin (Euskaltegitik kanpoko parte hartzailea).


Alavesek harremanak hautsi ditu Athletic-ekin

Zurrumurruak egi bihurtu dira azkenean, Alavesek kirol zein harreman instituzionalak apurtzea erabaki du Athletic talde bizkaitarrarekin. Erabaki hori hartzearen arrazoi nagusia, Athletic-ek klub gasteiztarreko harrobiko jokalarien formakuntzaren aurrean erakutsitako portaera onartezina izan da.

Izan ere, Athletic-eko teknikoak diren Tomás Balbás eta Andrés Garai-ek, eskutitz bat bidali zieten Aurrera talde gasteiztarreko jokalariei zein gurasoei, bertan Alaves-eko jarraitzaileen aurkako irain eta mehatxuak luzatzen zirelarik. Eskutitz horretan eurekin jarraitu nahi zuten ala ez galdetzen zitzaien, baina horrez gain, Alaves-ek zuri-gorriei entrenatzen zuten instalakuntzetatik botatzeko zenbait ekintza burutu dituela ere aipatzen zen, besteak beste.

Honek guztiak, Alaves-en haserrea eragin zuen eta Josu Urrutia Athletic-eko presidentearekin harremanetan jartzen saiatu ziren, nahiz eta saiakera honek arrakastarik ez izan. Aldiz, Urrutia jaunak Athletic-en interesen alde jardungo zuela esan zuen.

Bestetik, aipatzekoa da Alaves Araban izaten ari den hazkundea eta harrobiko futbolean burutzen ari diren lana, egun guztira 36 klub eta 4.000 gazte biltzen dituelarik.

Azkenik, esan Alaves-ek ez duela inolaz ere baztertu gai hau epaitegietara eramatea, bere izen ona eta interesak defendatzeko asmoz.


'Hemen Debagoiena' saioa osorik: 2019-09-27

Irailaren 27ko Hemen Debagoiena saioan toki berezia izan du Debagoienean frankismoaren errepresioa jasan zutenei eskainitako azken omenaldiak. Antzuolan martxan dauden bi obra handitako xehetasunak ere batu ditu saioak, Torresoroakoak eta Herri Eskola handitzekoak. Eta borobiltzeko, Debagoiena eraldatzen erreportaje sortako zortzigarren eta, momentuz, azken atala, balio kooperatiboen gainekoa.


Aginaga eta Zubietako eskoletan ere eragin dezaketen mobilizazio gehiago eta greba deialdia udazkenean

Udaberrian zehar hainbat lan uzte egin zituzten, unibertsitatez kanpoko hezkuntza publikoan, eremu honetan murrizketak aplikatzeari utzi, hezkuntzara inbertsio handiagoa bideratu edota langileen lan baldintzak hobetzea eskatzeko. Greba deialdiok erabateko jarraipena izan zuten besteak beste, Aginaga eta Zubietako eskoletan, ondoko artxiboko irudiek erakusten duten moduan. Irudiok udazkenean zehar errepika daitezke.

Eusko Jaurlaritzak aipatu aldarrikapenei erantzun ez eta "egoera larri honi buelta emateko inolako neurri zehatzik" proposatu ez duenez, mobilizazio gehiago deitu dituzte LAB, ELA eta STEILAS sindikatuek, hasi berri dugun ikasturte honetarako. Abenduaren 12rako greba eguna deitu dute. Baina aurrez beste hainbat ekimen, hilabete honetatik bertatik aurrera. Honatx hiru sindikatuok egin duten egungo egoeraren analisia eta iragarri dituzten mobilizazioen berri ematen duen agiria:

LAB, ELA eta STEILAS sindikatuen agiria

Pasa den ikasturtean EAEko unibertsitatez kanpoko hezkuntza publikoko sektore ezberdinetan eta haurreskoletan greba eta mobilizazio garrantzitsuak egin genituen, ikastetxeak, langileak, ikasleak eta familiak azken urteetan pairatzen ari garen egoera larria salatu asmoz eta egoerari buelta emateko ezinbestekotzat jotzen ditugun neurriak plazaratu asmoz. Eusko Jaurlaritzak, ordea, oraindik ez die gure aldarrikapenei erantzunik eman. Sektore ezberdinetako Negoziazio Mahaiak deitzeko ariketa formala egin duen arren, egoera larri honi buelta emateko inolako neurri zehatzik ez du ezarri mahai gainean.

Azken hilabetetan plazaratu moduan, LAB, ELA eta STEILAS sindikatuon ustez ondorengoak dira egungo egoerari irtenbidea ematen hasteko adostu beharrezko neurriak:

-Hezkuntza inbertsioa handitzea (gutxienez Europar Batasuneko bataz-bestekoa, progresiboki %6ra iritsiz).

-Plantilak gutxienez 2.000 langiletan handitzeko beharra.

-Bataz-besteko ia %40ko behin-behinekotasuna (%38 irakasleetan, %41 Haurreskoletan, %58 Heziketa Berezian eta %63 Sukalde eta Garbiketan), %6ra murrizteko premia. Horretarako 6.000tik gora lanpostu egonkortuz kolektibo ezberdinetan.

-Ikasle-ratioak %10 murriztea.

-Hezkuntzako langileen eroste ahalmena berreskuratzea.

-Ordezkapenak lehen egunetik egitea.

-Bajak lehen egunetik bere osotasunean ordaintzea.

-Erretiroa erraztu eta laguntzeko neurriak berreskuratzea.

-LOMCE Euskal Herriko gure ikastetxeetatik ateratzea eta honen moldaketa hutsa den Heziberri bertan behera uztea.

-Hezkuntzaren merkantilizazioa alde batera uztea, egungo desorekak gaindituz hezkuntza garapen pertsonal eta sozial integralerako tresna izan dadin (kohesio soziala, integrazioa, aniztasuna, berdintasuna, hezkidetza oinarri).

-Ikasle euskaldun eleaniztunak sortuko dituen euskarazko murgiltze eredua garatzea.

-Balizko Hezkuntza legearen aurrean sindikatu, hezkuntza eragile eta herritarron parte hartzea eta iritzia aintzakotzat hartzea.

Orain arte Eusko Jaurlaritzak ez du proposamen hauen inguruko benetako negoziazio asmorik agertu. Hau dela eta, uste dugu ikasturte honen hasieran ere, Hezkuntza Sailak greba eta mobilizazio dinamika mantentzea beste biderik ez digula uzten.

Irailetik aurrera elkarretaratzeak burutuko ditugu lurralde ezberdinatako Hezkuntza Ordezkaritzetan eta ikastetxeetan. Irailaren 20an Gasteizko Ama Zuriaren plazan hezkuntza publikoaren egoera eta beharren inguruko solasaldi irekia (world-kafe) dugu. Irailaren 28an ikastetxe, sektore ezberdinetako langile, ikasle eta familiek sufritzen duten egoera salatzeko ekimen bereziak egingo ditugu ikastetxeetan. Urrian zehar lurralde ezberdinetako hainbat ikastetxeetan itxialdiak burutuko ditugu batzar, mahainguru, solasaldi, kontzertu, antzezlan, errezitaldi eta antzekoak gauzatuz. Urriaren 28an familia eta herritarrekin batera manifestazioak burutuko ditugu Gasteiz, Donostia eta Bilbon. Azaroko aste bakoitzean sektore jakin bateko egoera eta aldarrikapenak plazaratzeko “borroka asteak” antolatuko ditugu, aste bakoitzeko ostegunean dagokion sektorean greba eguna deituz. Azkenik, abenduaren 12an sektore guztietan greba deituko dugu.

Sindikatuon ustez, ezinbestekoa da Eusko Jaurlaritza azken urte luzeetan inposatzen ari den murrizketak eta hezkuntza politika errotik aldatzea eta honek guztiak eraginda egungo hezkuntza publikoan eta haurreskoletan sufritzen ari garen egoerari buelta ematea.

Hezkuntza Sailari dei egiten diogu sektore ezberdinetako aldarrikapenak (irakasleak, Heziketa Berezia, Sukalde eta Garbiketa eta Haurreskolak) aintzat hartu eta benetako negoziazio prozesu bat abia dezala lan-baldintzak hobetu eta egungo gure hezkuntza publikoak dituen behar eta erronkei modu egokian erantzuteko.

Aginagako Eskola

Zubietako Eskola


Harrera hotza izan du Dahanen 'Grace of Monaco' filmak Cannesen irekieran

Grace Kellyren istorioan oinarritutako 'biopic'-ak ez du arrakastarik izan zinema jaialdian

Duela mende erdi, zinema eta erregetza lotu zituen amodio istoriorik ezagunenaren lekuko izan zen Cannesko zinema jaialdia, han ezagutu baitziren Grace Kelly aktorea eta Rainiero Grimaldi Monakoko printzea. Atzo, istorio horretan oinarritutako Grace of Monaco biopic-ak ireki zuen 67. jaialdia, lehiaketaz kanpo. Olivier Dahanen pelikulak sortua zuen polemika estreinatua izan aurretik, batez ere, Grimaldi familia ez dagoelako ados han kontatu dutenarekin. Baina, atzoko pasean, isiltasuna izan zen nagusi. Ikusleek harrera hotza egin zioten filmari, eta txisturen bat ere izan zen. Nicole Kidman aktoreak interpretatu du Kellyren pertsonaia, eta Tim Rothek, berriz, Grimaldi printzearena.

Hasiera hotza izan arren, oraindik ikusteko daude lehian izango diren hemezortzi filmak. Gainera, zuzendari esanguratsuek beren lanak aurkeztuko dituzte aurtengo jaialdian: Jean-Luc Godard eta Dardenne anaiak, Mike Leigh, Ken Loach, David Cronenberg, Naomi Kawase eta Atom Egoyan. Hain zuzen ere, Kawase da jaialdiko emakume zuzendari bakarra. Jane Campion epaimahaikideko presidente eta Urrezko Palma irabazi duen emakume bakarraren esanetan, jaialdia ez da demokratikoa.


Euskararen komunikazio esparru sendoa garatzeko sortu da HEKIMEN

Euskara hutsez aritzen diren eta publikoak ez diren hedabideek sortu dute HEKIMEN, euskal hedabideen elkarlana bideratuko duen elkartea. GipuzkoaBerritzenek lagunduta, bi urteko prozesuaren fruitua izan da elkartearen sorrera, "bakarka baino, elkarrekin hobeto egingo diogu aurre bizi dugun krisi latzari". Euskararen komunikazio esparrua txikia, ahula eta hauskorra izanda ere, 600 bat langile ditu eta ehunka mila pertsonengana iristen da.Elkartearen baitan Euskal Herriko 54 hedabide biltzen dira. Horien artean daude Guaixe astekaria eta Beleixe Irratia (FM 107,3). Sakanako hedabideak, tokiko hedabideak biltzen dituen Tokikom enpresaren bidez egonen dira ordezkatuak HEKIMEN-en. Elkarte berriko zuzendaritza Argia, Berria, Euskal Irratiak, Gaur 8, Gazteberri, 11amaika Telebista, Tokikom eta Xaloa Telebistako ordezkariek osatzen dute. Presidentea Tokikom-eko Iban Arantzabal izanen da eta kargua urtero berrituko da. ZereginaHEKIMEN euskarazko komunikazio esparruaren ahots bateratua izanen da gizartearen aurrean agertzeko, instituzioekin hitz egiteko, gure kezkak agertzeko eta indarra elkarrekin azaltzeko. Elkarteak dituen erronka hurbilen artean Eusko Jaurlaritza eta haren ordezkariekin harreman finkoa bideratzea dago; diru-laguntzaz, publizitate instituzionalaz, mintzakidetza iraunkorraz, eta abarrez hitz egiteko. Uda aurretik, Jarduneko Jaurlaritzarekin eta EAEko hiru diputazioekin osatuta utzi zuten, "elkarrizketa mahaia eta lan-eremu hori emankorra izan dadin egingo dugu lan".Horretaz gain, Euskal Hedabideen Behatokia sortu nahi du HEKIMEN-ek. Unibertsitateak, instituzioak eta hedabide publikoak bilduko lirateke han eta bere egitekoak honakoak lirateke: ikerketak egitea, audientziak, teknologia berriak, beste hizkuntzetako esperientzien azterketa... Euskararen komunikazio esparru sendoa garatzeko behar dugun guztia helburu hartuta. Elkarte sortu berriaren iritziz "euskal gizarte moderno eta kohesionatua eratzeko garaia da, azken hamarkadetan sortutako gizarte hedabide sare zabala behar bezala babesteko". HEKIMEN-eko kideek "gure herrietan, euskal gizartean, Europan, munduan gertatzen denaz ondo informatua egongo den euskal herritarra nahi dugu. Teknologia berriek eta Internetek ekarritako aldaketetara egokitzen ari gara etengabe, eta aurrera begira ere erronkak itzelak dira". Zein hedabidek sortu dute HEKIMEN?Aizu!, Argia, Berria, Elhuyar, Euskal Irratiak, Gaur 8 / Zazpi Haizetara, Gazteberri, Gaztezulo, Goierriko Hitza, Hik Hasi, Irria, Irutxuloko Hitza, Hamaika Telebista, Jakin, Lea-Artibai eta Busturialdeko Hitza, Oarso-Bidasoako Hitza, Sustatu.com, Tolosaldeko Hitza, TOKIKOM [28 Kanala, Aiaraldea.com, Aikor, Aiurri, Anboto, Antxeta Irratia, Baleike, Barren, Bierrik (Guaixe+Beleixe Irratia), Bilbo Hiria Irratia, BLB (Berton + Prest), Erlo Telebista, Euskalerria Irratia, Galtzaundi, Goiena, Goierri Irrati Telebista, Hernaniko Kronika, Hirinet.net, Karkara, Mailope, Noaua!, Pil-pilean, Topagunea, Ttipi-Ttapa, Txintxarri, UK, Ukberri.net, Uztarria], Xorroxin Irratia, Urola Kostako Hitza, Uztaro, Xaloa Telebista eta Zuzeu.com.


Espainiako bandera jarri dute Laudioko Udaletxean

Laudioko Udal gobernuak Auzitegi Gorenak emandako agindua betez, bandera espainiarra udaletxean jarri du. Teilatuan ikus daitezke orain bi mastadun bandera, espainiarra ezkerrean eta ikurrina eskuman.

Duela bi hilabete egin zen osoko bilkuran bandera ez jartzeko ezker abertzaleak aurkeztutako mozioa onartu bazen ere, udal gobernuak epaitegiaren agindua bete egin du.

Alderdi politikoen zein herritarren jarrerak oso desberdinak izan dira afera gatazkatsu honen inguruan. Honela, Alderdi Popularreko Carlos Urquijok adierazi duenez, “30 urtetan ez da legea errespetatu eta bada ordua sentikortasun guztiak ordezkatuak izan daitezen”. Zentzu berean agertu du iritzia Txaro Sarasua PSEko eledunak; “legea bete beharra dago”.

Gaizka Amorrortu Ezker Abertzaleko kidea izan da udal-gobernuak hartu duen erabakia gogorren gaitzetsi duena: “inposaketa honen aurrean gure herrian ikurrina defendatzeko kemenik ez badute bertatik kendu daitezela”. “Inposaketa honi herri bezala erantzun behar diogu eta zentzu horretan indarrak biltzeko deia egiten diegu beste alderdi abertzaleei eta eragile sozialei, bandera espainiarrak errepresioa eta herri ukapena ordezkatzen duelako” adierazi du beste alderdiekin hartu emanak iragartzearekin batera.

Eusko Alkartasunaren Laudioko koordinatzailea den Iñigo Martinezere inposaketa honen aurka mintzatu zen independentistak sareak Laudion antolatutako Ikurrinari omenaldian; “inposaketa honen aurka gaude eta herritarrak mobilizatzera deitzen ditugu”.

Jon Karla Menoio alkateak ere Gorenaren erabakia ez zaiola gustatzen adierazi izan du, “epai irmo bat dago eta betetzea dagokigu guri, nahiz eta gure alderdia ados ez egon”.

aiaraldea.com-ek herritarren iritziak bildu zituen gai honen inguruan, bideoa bertan ikusterik duzue.

Espainiako Auzitegi Gorenaren aginduz, Espainiako bandera eskegi dute Laudioko Udaletxean. Iinfraestruktura pasa den astean jarri zuten udaletxeko zenbait langilek, eta gaur goizean jarri dute bandera ikurrinaren alboan.


Protesta artean ekin diote Bizkaibuseko langileek greba mugagabeari

Istiluak izan dira Berriatuan eta Lemoan. Zerbitzu berria martxan jartzeko asmoak mesfidantza sortu du langileengan, lanpostuak ez dituztelako ziurtatuta ikusten. Gernika-Lumoko urriko azken asteleheneko azokarekin batera dute lehen greba eguna.

Joan den ostiralean, akordiorik gabe altxatu ziren bi aldeak negoziazio mahaitik, eta, gaur, greba mugagabea abiatu dute langileek; ostiralera arte iraungo du gutxienez, orduan bilduko baitira berriro sindikatuak eta Bizkaiko Foru Aldundia. ELA, LAB, UGT, CCOO eta LSB sindikatuek deitu dute protestara.

Diputazioko iturriek jakinarazi dutenez, istiluak izan dira gutxieneko zerbitzuak abiatzerakoan, Berriatuan autobusen irteera oztopatu baitute, eta Lemoan ere arazoak izan dira. Halaber, kristal bat hautsi dute harri bat jaurtita. Eusko Jaurlaritzako Segurtasun Sailak, berriz, jakinarazi du piketeak izan direla autobus tokien inguruetan baina ez dela liskarrik izan.

Ostiralera arte ez da bilerarik espero sindikatuen eta diputazioaren artean. Aurreko lanuzteetan egin bezala, langileek protesta egin dute Bilboko erdialdean, diputazioari eskatzeko lanpostuak mantentzeko "egiazko" konpromisoa har dezala.

Foru Aldundiak martxan jarri nahi duen aldaketarekin linea gutxiago izango ditu zerbitzuak, baina lanpostu guztiak mantenduko diren konpromisoa ziurtatu nahi dute langileek. Ostiralean aurkeztu zuen foru aldundiak 2013ko urrian zeuden lanpostu guztiak bermatzeko konpromisoa. Horrez gain, ordea, dokumentuan zehazten da lanpostuak mantentzea zerbitzua eskaintzen duten enpresekin hitzartu beharko dela. Horrek eragin zuen sindikatuen ezetza, konpromiso hori orain nahi dutelako. Iñaki San Andres ELA sindikatuko ordezkariak azaldu zuen ezetzaren zergatia: “Gaur egun iaz sinatutakoa betetzen ez badute, nork ziurtatuko digu orain esandakoa etorkizunean beteko dutela?”.

Luze dirau gatazkak. Iazko irailean abiatu zituzten langileek protestak, aldundiak zerbitzu berrirako 89 linea aurreikusi zituenean, egun baino gutxiago. Egokitzapenarekin 300 lanpostu galduko zirela salatu zuten sindikatuek, baina iazko urriaren 4an akordioa lortu zuten aldundiarekin, eta adostutakoa betetzen zela ziurtatzeko batzorde misto bat ere eratu zuten. Aurtengo irailean, ordea, berriro piztu ziren alarmak, aldundiak zerbitzu berriaren esleipenak onartu zituenean. Sindikatuek “zehaztasun falta” leporatu zioten, eta protestei hasiera eman zieten berriro. Urriaren 6tik bederatzi greba egin dituzte.

Epe luzeko koska

Epe laburrean enplegua bermatuta dago. Hala baieztatu dute aldundiak eta enpresek, eta hala onartzen dute sindikatuek ere. Baina hamar urteko epea dute esleipenek, eta hor dago koska, langileen ustez. Linea kopurua murriztean lan gabe geratuko diren gidariak zerbitzua hobetzeko postuetara eramango dituztela ziurtatu nahi dute. Eta horixe adostu nahi dute negoziazioetan.

Aldundiak behin eta berriz adierazi du langile guztien subrogazioa hitzartuta dagoela eta ez dituela sindikatuen protestak ulertzen. Azken astean, “jarrerak hurbildu” zituztela zirudien, baina azkenean gaur hasiko da greba mugagabea. Lehenengo eguna, gainera, Gernika-Lumoko azken asteleheneko azokarekin batera izango da. Milaka izaten dira egun horretan Bizkaibusen zerbitzua erabiltzen dutenak, eta %30eko gutxieneko zerbitzuak aurreikusi badituzte ere, litekeena da auto-ilarak izatea. Euskotrenek, berriz, zerbitzu berezia jarriko du martxan, Gernika-Lumora joan eta itzuli ahal izateko.


Iñaki Bilbaok gose eta egarri greba utzi du

Epaileak derrigorrez elikatzeko agindua eman zuenean hartu zuela erabakia jakinarazi die konfiantzazko mediku eta abokatuei. Urriaren 22an hasi zuen gose greba, eta herenegun erietxera eraman zuten giltzurrunetako eta gibeleko arazoekin.

Iñaki Bilbao euskal presoak gose eta egarri greba bertan behera utzi du, Askatasunak jakinarazi duenez. Hain zuzen ere, konfiantzazko medikuak eta bi abokatuk bisita egin diote gaur Bilbaori, Puerto Realeko erietxean, eta haiei agertu die herenegun hartu zuela erabakia, epaileak erietxera eramateko eta indarrez elikatzeko agindu zuenean.

Hamar egun egin ditu Bilbaoko gose eta egarri greban, eta 9 kilo galtzeaz gain, giltzurrunetako eta gibeleko arazoak eta deshidratazio handia eragin dizkio. Arazo horiek ikusita erietxera eramateko eta bortxaz elikatzeko agindu zuen herenegun espetxe zaintzarako epaileak.

Puerto III kartzelan daukate preso Bilbao.


PSNk Lizarrako idazkari nagusia kanporatu du

Udalean Navarra Sumaren aurkako zentsura mozio bat aurrera ateratzeko aukeraren aurrean egotzi dute.

PSNko Eskualdeko Batzorde Exekutiboak atzo jakinarazi zuenez, Jorge Crespo PSNko herriko idazkari nagusi eta zinegotzia alderditik kanporatzea erabaki du; «behin-behinekoa» da erabaki hori, eta alderdiko zuzendaritzak berrestean izango da irmoa.

Atzo, PSNko Lizarrako afiliatuak ezohiko batzar batera deitu zituzten biharko, «Lizarrako udal politikaren egoera organikoa eta politikoa» aztertzeko.

Duela astebete piztu zen ika-mika, Diario de Noticias de Navarra egunkariak argitaratutako albiste baten harira. Egunkariak adierazi zuen Lizarrako PSN oso haserre dagoela Navarra Sumako udal ordezkariekin, aurrekontuei buruzko informaziorik ez dietelako ematen, besteak beste. Kontatu zuten Lizarrako PSNk bilera bat egin zuela bi aukeraren artean erabakitzeko: maiatzeko hauteskundeez geroztik Navarra Sumarekin duten akordioari eustea —Navarra Sumak gehiengo soilarekin gobernatzen du, baina PSNk hiru batzordetako presidentetza du—, ala Gonzalo Fuentes alkatearen aurkako zentsura mozioa «aurrera ateratzeko beharko litzatekeen akordioa aztertzea». %70ek bigarrenaren alde bozkatu zuten. Alderdiak, ordea, ohar batean esan zuen ez duela horrelakorik egingo, «inolaz ere», eta Lizarrako «herriarekin duen konpromisoa» berretsi zuen.

Crespok normal hartu zuen parte atzo PSNren Lizarrako zuzendaritzaren bileran: «Ez dut inolako komunikaziorik jaso, eta, zerbait balego, Berme Batzordean salatuko litzateke. Zerbait balego, niri jakinarazi beharko lidakete, eta pentsatzen dut defendatzeko aukera izango dudala. Baina ez ditut urratu estatutuak; beraz, lasai nago». Aitzitik, ez du asmorik zinegotzi kargua uzteko: «Sozialista izateko, ez da karnetik behar. Udalean jarraituko nuke; inork ezin nau bota».

2019ko maiatzaren 26ko udal hauteskundeen ondoren, ekainaren 15ean osatu zituzten udalak Nafarroan. Lizarran, EH Bilduren legealdiaren ostean, Navarra Sumak hartu zuen alkatetza. Hura izan zen lehen indarra, zazpi zinegotzirekin. EH Bilduk sei ditu; PSNk, hiru; eta Geroa Baik, bakarra. PSNk erabaki zuen Jorge Crespo hautagaiaren alde egitea, eta, hala, modua eman zuen Navarra Sumako Gonzalo Fuentes alkate izateko.


Ager Solabarrietak ezin izan dio eutsi Nafarroako irekiko tituluari

Domekan [azaroak 15] jokatutako Nafarroako irekian emaitza oso txarra lortu zuen Ager Solabarrieta tiratzaile olinpikoak. Laugarren postuan amaitu zuen, eta hartara, ezin izan dio iaz lortutako txapelari eutsi.

Bere esanetan, urteko “tiroketarik txarrena” egin zuen Berriozarren (Nafarroa). 60 tiro zutikako kategorian ohiko batazbestekoaren nabarmen azpitik ibili zen; guztira, 540 puntu lortu zituen.”Emaitza oso txarra lortu nuen, inoizkorik txarrena. Oso urduri egon nintzen, eta ez nuela asmatzen ikusita, oraindik ere urduriago jarri nintzen”.

Ager Solabarrieta, Nafarroako irekian parte hartzen. Argazkia: Maite Badiola

Aurreko egunean egindako entrenamentuetan emaitza onak egin zituela dio ondarrutarrak. “Egunean bertan, ordea, ez dakit zer gertatu zitzaidan. Urduritasunak blokatu egin ninduen, eta urte osoan gertatu modua, huts asko egin nituen. Espero datorren hilean Espainiako txapelketan maila hobea erakustea”.

Uzteko zorian

Emaitzak hain eskasak zirela ikusita, txapelketa bertan uzteko zorian ere egon zela nabarmendu du Solabarrietak. “Sekula ez modura, txapelketa bertan behera uzteko zorian ere egon nintzen, baina nire entrenatzaileak gerta zer gerta, beti bota egin behar dela esan ohi dit; bestelakoan aurkariekiko errespetu falta modukoa omen da. Kostata bada ere, amaitzeko erabakia hartu nuen”.

Horrelako zerbait pasatzen zaion lehen aldia dela iragarri du Solabarrietak. “Eskas eta txarto bota izan dut askotan, baina lagatzeko moduan ez naiz sekula egon. Nire emaztearen, entrenatzailearen eta beste aurkarien animoei esker aurrera egitea lortu nuen”.


Urteurrenaren aurreko beroketa lanetan da Arraio irratia

Maiatzean hamahiru urte beteko ditu Arraio irratiak. Urteurreneko ospakizunekin hasi aurretik, jardunaldi batzuk antolatu dituzte.

2018ko irailean hasi zuten ikasturtea Arraioko kideek, bederatzi irratsaiorekin. Haietako bakoitzak gai jakin bat jorratzen du: musika, gaurkotasuna, kirola, elkarrizketak, bidaiak, bertsoak, feminismoa, euskara, jasangarritasuna, ekologia... Guztira, 35 kide inguru aritzen dira irratian. Aurtengo leloa 13 urtez Arraioz(a)harro! izango da, "harro egoteko arrazoirik ez delako falta".

Irrati librea da Arraio. "Autogestionatua, euskalduna, bizimodu kapitalista eta heteropatriarkarra irauli nahi dituena". Eragitea dute helburutzat: "besterik badago, besterik egin dezakegu".

Irratia FMko 99.3an sintonizatuta entzun daiteke Arraio. Zarautzen ez ezik inguruko herrietan ere entzuten da, Oriotik Ondarruraino. Interneten ere www.arraio.eus web orrian entzun daiteke zuzenean.

Arraioko kideek beren entzuleei, laguntzaileei eta kolaboratzaileei eskerrak eman nahi izan dizkiete: "irratiak hitz egiteko balio du, bai, baina entzuten ez bada, zentzurik ez du. Horregatik guztiagatik, aurtengo urteurrena ere zuekin ospatu naghi dugu. Izan ere, xedeak eta balioak argi ditugu, eta horien artean dago zuek, entzuleak, zaindu eta gozaraztea; arraiokideok gozatzen dugun bezainbeste, ahal bada".

Urteurrenaren aurreko jardunaldiotan irratia herrira atera nahi izan dute, besteak beste. Horregatik, antolatutako hainbat ekintza gaztetxetik kanpo kokatu dituzte. Hau da datozen asteetarako prestatu duten egitaraua:

Martxoak 16, larunbata. Plaieroen inguruko solasaldia Zarautz Kirol Elkartean 11:00etan.

Martxoak 21, osteguna. Ahoztar Zelaietaren La trama del 4% Putzuzulo gaztetxean 18:30ean.

Martxoak 24, igandea. Gipuzkoa Bertsotan, girotze saioa Putzuzulo gaztetxean 17:00etan.

Martxoak 27, asteazkena. Mahai-ingurua: Euskara sexista eta ez sexista Modelo aretoan 19:00etan.

Apirilak 4, osteguna. Sendabelarrak Sara Letamendiarekin Merkatu Plazan 19:00etan.

Apirilak 26, ostirala. Gipuzkoa Bertsotan, berotze saioa Putzuzulo gaztetxean.


Italiako Giroko porra egiteko aukera egongo da egubakoitzean eta zapatuan

Ziklismo zale batzuk antolatu dute Giroko porra, Lokatzaren laguntzarekin. Parte hartzeko aukera egongo da asteburuan, Irala kalean. Egubakoitzean, hilak 5, 19:00etatik 21:00etara eta zapatuan, hilak 6, 11:00etatik 14:00etara egin ahalko du herritarrak bere kiniela.

Saria lehen hamarrek jasoko dute eta beste hamar sari berezi ere egongo dira herriko komertzioek eskainita. Sailkapenak Lokatza Ziklismo Eskolaren webgunean jarriko dituzte.


Nora Alejos: “Heterosexualitatea oso interesatua da”

Ekainaren 28a Sexu Aniztasunaren Aldeko Eguna da, eta horren harira, gay, lesbiana, bisexual eta transexualen aldeko taldeek euren aldarrikapenak ezagutarazi dituzte. Bihar iluntzean, manifestazioa egingo dute.

Urtero bezala, bihar iluntzean egingo duten manifestazioa da egunaren ekimen nagusia. (Argazkia: Xabier Etxabe)

Gay, lesbiana, bisexual, transexual eta queer (LGTB) kolektiboen askapenerako eguna ospatuko dute bihar. Urtero bezala, Transmarikabollofeminista koordinadora –Bilgune Feminista, EHGAM, Medeak eta Garaipen–, Gehitu, AMPGYL, Errespetuz eta Magala elkarteak kalera irtengo dira beraien eskubideak aldarrikatzera. Manifestazioa Bulebarretik irtengo da, 19:30ean.

Transmarikabollo koordinadorak Heterokapitalismoaren aurka lelopean egingo du protesta. Horren barruan, Donostiako Bilgune Feministak Feminista naiz eta harro nago aldarrikatuko du. “Sistemaren aurkako posizioa da. Horrek bikote harremana sustatzen du, berarentzat mesedegarria delako. Heterosexualitatea oso interesatua dela uste dugu. Lan produktiboa aurrera eramateko, lan erreproduktiboa behar baita, rolen banaketa”, argitu du Nora Alejos taldekideak. Hausnarketa horren arabera, lesbianek eta transexualek gainditu beharreko oztopo gehiago dituzte. “Lehenak, emakumeak direlako, eta emakumeak sisteman bigarren mailakoak direlako. Transexualak, berriz, ez direlako inoiz ez bat ez bestea izango”. Testuingu horretan, sistemari kontrajartzen zaion “subjektu lesbianoa” indartzeko beharra nabarmendu du Alejosek. “Sistema apurtu nahi duen subjektu politikoa indartu nahi dugu. Gure sexualitatea naturalizatzen saiatzen ari dira, sistemak behar duelako. Erabili egiten gaituzte».

Nahiz eta LGTB direla modu irekian diotenen kopurua hazi egin den, egiazko onarpenik ez dela uste du Alejok. “Lesbiana eta gay gehiago daude, baina epai soziala zorrotzagoa da. Diskriminazioa, irainak… oraindik pairatzen dira. Badirudi onartzen dela; eta hori defendatuko duten legeak badaude, baina praktikan ez da egia». Horren adibidetzat institutuetan ugaritu diren eraso homofoboak jarri ditu Alejosek.

Horregatik, egiazko berdintasunaren alde kalera irtetera gonbidatu ditu donostiarrak. “Guztioi eragiten digu. Ezarritako arauek kontrolatu egiten gaituzte, denon eskubideak mugatzen dituzte, eta ez dugu libreki aukeratzen. Aukera berdintasunaren alde denok egin behar dugu. Inoiz ez baitakigu ondokoak zer nolako zapalkuntza pairatzen duen”.

Ildo beretik, udalak idatzi bat ezagutarazi du Sexu Aniztasunaren Aldeko Egunari lotuta. Bertan identitate eta joera sexual anitzak normalizatzeko aldarrikapenekin bat egiten duen erakunde adierazpena biharko osoko bilkurara eramango duela aurreratzen du Naiara Sanpedro Berdintasun zinegotziak. “Aurreiritziak eta estereotipoak gainditzea ahalbidetuko duen jarrera irekia babestu behar da”, dio Sanpedrok idatzian. Halaber, egunerokoan LGTB direnekiko “berdintasuna, askatasun eta errespetua” eskatzen du; horretarako informazio eta sentsibilizazio kanpainen alde eginez.

Empar Pineda saritu dute

Biharko egunaren harira, hainbat ekimen prestatu dituzte LGTBen aldeko elkarteek. Hauetako batzuk azken asteetan egin dituzte. Esaterako, Gehituk hilaren 16an ezagutarazi zituen LGTBekiko jarrera onak eta txarrak saritzen dituzten Gehitu Sarien irabazleak. Zilarrezko Gehitu Saria Empar Pineda hernaniarrak jaso zuen; ekintzaile feminista eta lesbiana gisa, emakumeen eskubideen alde eta aniztasun sexualaren alde egindako lanagatik. Latorrizkoa, berriz, Mariano Raxoi buru duen Espainiako gobernuari eman zioten, hiesari eta gibari aurka egiteko borondate eta lidergo faltagatik.

Datozenen ekimenetan garrantzitsuena manifestazioa izango da. Honen amaieran, triki-poteo feminista egingo dute hirugarren urtez Parte Zaharreko kaleetan. Gaur, berriz, Ogiyik karri etzun semia antzezlana egingo duten Emakumeen Etxan, 19:00etan. Etzi, berriz, festa izango da Egia kultur etxean. “Gune askea” izatea nahi dute eta DJak eta musikariak emakumezkoak izango dira, nagusiki, hauen sormena sustatzeko. Larunbateko hitzordua Guardetxean izango da. Emakumeen Etxeak antolatutako Nesken festa 14:00etan hasiko da.


Urtezahar egunean jokatuko dute Aiako II. Slaloma

Iazko Slalom proba Ubegunen (Eduardo Maturana).

Aurten ere Aiako II. Slaloma jokatu dute abenduaren 31n, Urtezahar egunez, Ubegun industriagunean. Hasieran, 09:00etatik 09:45era azyerketa teknikoak egingo zaizkie parte hartuko duten ibilgailuei, eta, ondoren, 10:00etatik aurrera ekingo diote lasterketari. Industiagunean bertan atonduko duten zirkuituan ariko dira lehian: entrenamenduko txanda bat egin ostean, bi txanda ofizial korrituko dituzte. Scratch mailan lehen hiruentzat egongo da saria, eta Klaseka nahiz junior mailan sari bana.


Abau Errenteria zeharkaldiaren bederatzigarren etapa egingo du Urdaburuk

Jon Unzuetak, Georgia, Armenia eta Iranera egindako bidaian jasotako irudiekin emanaldia egingo du ostegunean.

Errenteriako Urdaburu Mendizale elkarteak Abau-Errenteria zeharkaldiaren bederatzigarren etapa egingo du larunbatean (hilak 16). Igantziko Berrizaun auzotik Oiartzungo Kauso leporaino izango da ibilaldia, bost ordu eta erdikoa eta bidean Igantzi, Unanua eta Bianditzeko gailurra igaroko ditu.

Izena eman nahi dutenek gau (asteartea) eta ostegunean jo dezakete elkartearen egoitzara (Juan Olazabal 23) 19:30etik 21:30era edo 943 52 78 79 telefono zenbakira deitu egun eta ordu beretan.

Georgia, Armenia eta Iran

Bestalde, Jon Unzuetak emanaldia egingo du Urdabururen egoitzan ostegunean (hilak 14) 20:00etan. Georgia, Armenia eta Iranera egindako bidaian jasotako irudiak ikusteko aukera paregabea eskainiko du.


ETAren biktimen omenezko lehenengo plakak jarri ditu Iruñeko Udalak

Alfredo Aguirre Belaskoain 14 urteko gaztearen aldeko Xabier Karrikan jarri dute, hil zuten tokian, eta Angel Postigo Mejias Espainiako Poliziaren aldekoa Arrotxapeko Marzelo Zelaietan.

ETAren biktimak oroitzeko plakak jartzen hasi da Iruñeko Udala; momentuz bi jarri ditu. Bat, Alde Zaharrean, Xabier karrikan, Alfredo Aguirre Belaskoain 14 urteko gaztea oroitzeko; eta beste bat, Arrotxapean, Marzelo Zelaieta karrikan, Espainiako Polizia zen Ángel Postigo Mejoias omentzeko.

Guztira, 27 dira Iruñean dauden ETAren biktimak, baina denek ez dute oroigarririk izanen, udalak familien adostasunarekin paratu nahi ditu-eta. Momentuz, bost familiekin jarri da harremanen udala: hiru familiek uko egin diote plaka jartzeari eta horietako batek "sufrimentuaren betiereko oritzapena” litzatekeelakoan errefusatu du gonbita.

Biktimen datuen zain

2016ko ekainaren 2an agindu zien Parlamentuak ETAren biktimen aldeko plakak jartzeko Nafarroako Gobernuari eta udalei. Horrez geroztik, Iruñeko Udala eskaria kudeatzen aritu da, Espainiako Barne Ministerioari biktimen kontaktuak eskatuz. Orain artean, ordea, ez du kontrakturik jaso, eta, beraz, bide informaletara joaz lortu du biktimekin harremanetan jartzea. Barne ministeriotik familiekin hitz egiteko aukera zabaldu ahala, plaka gehiago jarriko ditu udalak.

Plaketan, biktimaren izena, jaiotze data eta heriotza data izkiriatuko dituzte, ETAren biktimak direla argitzearekin bat.


Mundua eskala txikiagoan ikusi daiteke gaur eta bihar modelismo erakusketan

AGME Gipuzkoako Modelismo Estatiko Elkartearen eskutik, elkarteko kideek egindako hegazkin, tanke, ibilgailu, irudiak... ikusgai izango dira asteburuan zehar Astigarragako kultur etxean. Zuzenean ikusi ahal izango dira horiek, baita nola egiten dituzten asteburuan 10:30etatik 14:00etara eta 16:00etatik 19:30etara. Hala ere Udalarekin hitz egin dute ordutegia zerbait luzatzeko.

Txoko bat jarriko da hainbat materialekin nahi duenak erabili eta jolasteko. David Hernandez Gipuzkoako modelismo elkarteko kidea da eta bereizi nahi ditu modelismo geldia eta dinamikoa. «Hegazkin aeromodelismoa, kontrol remotoko kotxeak, trenak, lirateke dinamikoak, baina Astigarragan antolatu dugun erakusketan ez dago mugimendurik, geldia da. Eskalara egindako figurak dira erakusketetarako edo saltzeko. Beraiekin ezin da jolastu edo erakusteko bakarrik balio dute».

Hegazkinak, ibilgailu militarrak eta zibilak, figurak, fantasia, zientzia fikzio irudiak...

Profesionalek bildumazaleentzako egiten dute lan eta denetarik egiten da. Lehentasunak aldatzen dira modelista batzuetatik besteetara.

«Denetatik egiten dutenak daude, gero lan konkretuetan bereizten direnak daude. Maila desberdinak daude modelismoan; hegazkinak, ibilgailu militar eta zibilak, figura historikoak (hemen betiko soldadua sartuko litzateke esaterako, baino oso garatua dago gaur egun) eta gero azken urteetan asko hazi eta zabaldu da fantasia eta zientzia fikzioaren inguruko modelismoa. Honek denak osatzen du mundu hau eta material asko erabiltzen dira».

20 urteko ibilbidea eta egoitza Hernanin dago

Gipuzkoako elkartea dozenaren bat lagun eta bazkidek osatzen dute eta atzetik 20 urte baino gehiagoko ibilbidea du. «Urte batzutan desagertu egin ginen, baina 2005garren urtetik berriz ere aktibitatea izan dugu. Ekitaldi nagusia irailaren azken asteburuan edo urriko lehenengoan antolatzen dugu; Mundaiz eskolan nazioarte mailako erakusketa-lehiaketa. Egoitza Hernanin, Mañe Flaquerrren, dago eta bertan biltzen gara bilerak, tailerrak, praktikak egiteko. Hamabi mahai ditugu eta margotzeko egokitua ere badago. Gure tailerra egoitza ere bada era berean. Batez ere ostiral gauetan elkartzen gara, denbora daukagunean eta bata bestearengandik ikasten ditugu teknikak eta batera ere gauzak egiten ditugu».

Erakusketaz gain tailerra dago zuzenean lanean ikusteko eta aritzeko

Azken urteetan zabaltzen ari dira lanak eta erakusketa-lehiaketez haratago jardunaldi hauek erakusgarriagoak egiten saiatzen ari dira. «Astigarragako erakusketa ildo horretatik joango da. Orain bi urte inguru Zarautzen antolatu genuen eta idea da, alde batetik erakusketa egitea eta hor hegazkinak, fantasiazko irudiak, figura historikoak, ibilgailuak... denetarik egongo da. Bestetik, modelistak lanean egongo gara han bertan, maketatzen, zuzenean lan egiten. Beti egoten dira lau bazkide horretan lanean. Etortzen den jendeak jakin nahi izaten du erakusten ari garen hori nondik datorren. Horren atzean zer dagoen jakin nahi du; zer lan dagoen, ze material, ze teknika erabiltzen den... horrexegatik asteburu guztia lanean ariko gara. Eta materiala ere eskuragarri egongo da hurbiltzen den edonor animatzen bada figura edo maketaren bat egitera. Beraz, erakusketa, demostrazioa eta tailerra egongo dira Astigarragan».

Adin guztietara dago irekia eta figura txikiak eramango dituzte jendeak gauzak egin nahi baditu eta prozesua nolakoa den ikusteko. Modelistak afizioz egiten dute, hobbi bat bezela, baina «profesionalak badaude» gogoratzen du David Hernandezek.

«Lehendakari ordeak jet pribatu bat irudikatu du, taberna bezala erabiltzen dena»

«Modelismoak izugarrizko garapena izan du. Orain dela 30 urte bakoitzak bere etxean egiten zituen modeloak eta lehiaketetan aurkitzen ziren honetan aritzen zirenak. Gaur egun internet bidez mundu mailako komunitate bat sortu da eta industria bat ere bai. Izugarria da eta altzairuz, plastikoz, erretxinaz egindako materialak, beste markentzako osagarriak, liburuak, dokumentazioa... denetarik dago mundu honetan. Eta gainera profesionalak ere badaude. Modelista batzuk modelismotik bizitzen dira eta batik bat bildumagileentzako egiten dute lan. Asko hazten ari den mundua da eta betiko soldadu eta itsasontzietatik garapen sakona izan du. Pintura marka berriak sortu dira, osagarriak, moldeak gero eta zehatzagoak dira eta teknika berri guztiek laguntzen dute errealismo izugarri bat lortzera».

Modelismoak mundua bera irudikatzen du eskalan. «Gasteizko elkarteak orain urte batzuk erakusketa bat antolatu zuten eta jarri zioten izenburua izan zen Mundu bat miniaturan. Esan behar da gero eskala desberdinak daudela. Etxean daukazun lekuaren arabera batzuk eskala txikiak lantzen dituzte, beste batzuk haundixiagoak. Jendeak zaletasunak izaten ditu eta modelistak gustu horien arabera alde batera edo bestera egiten du. Bazkide batzuk figurak bakarrik egiten dituzte, badira hegazkinak bakarrik egiten dituztenak asko gustatzen zaielako eta noski edoizen motako hegazkinak izan daitezke. Elkarteko lehendakari ordea hegazkinetan aditua da eta Espainia mailan hoberenetakoa da hegazkinen maketak egiten. Azkena egin duena jet pribatu bat izan da, Europako Iparraldeko herrialde batean taberna bezala erabiltzen dutena».

«Modelismoan historiarekiko zaletasuna dago eta bineta bat bezala da»

Modelismoaren atzetik fantasiarekiko zaletasunaz gain, batez ere historiarekiko erakargarritasuna dago. «Azkenean modelo bakoitzak dokumentazio lan haundia du. Koloreak garai batekoak, zehatzak izan behar dute, ekipamendua, materialak... dokumentatu behar da eta gainera historia bat kontatu behar da. Ikusleak bineta bat ikusi behar du lanetan, eszena bat. Hori da bilatzen dena».

Erakusketa mota hauek asteburuetan antolatzen dira, modelistek denbora orduan izaten dutelako. «Gauza delikatuak dira maketak eta segurtasuna behar da eta babestuak egon behar dute. Nazioarte mailan lehiaketan antolatzen dira. Ostiralean arratsalde-gauean eta goizean obren harrera egiten da, larunbata arratsaldean eta igandean erakusketak, tailerra, hitzaldiak, demostrazioak, dendak egoten dira, igande eguerdian sari banaketen txanda izaten da eta hor amaitzen dira asteburuak».


Txakur proba nagusia eta «herrikoia» egingo dituzte Zumaian

Iazko Zumaiako Txakur Lasterketako irudi bat. (Aritz Mutiozabal/Hitza)

Otsailaren 3an Zumaiako II. Txakur Krosa jokatuko dute herriko kaletan zehar, eta aurtengoan kirola herritar orori zabaltze aldera, 7 kilometroko ibilbideaz gain, bi kilometroko txakur lasterketa herrikoia ere antolatu dute. Zumaiako Udaleko Kirol teknikari Fran Aizpuruak hala azaldu du: «Herritarrak txakur lasterketetan murgiltzeko aukera paregabea izango da otsailaren 3ko lasterketa herrikoia, eta zumaiarrak eta eskualdeko herritarrak bertan parte hartzera animatu nahiko genituzke».

Otsailaren 3an, 10:30ean ibilbide motza duen lasterketa hasiko da, eta gero, 11:0etatik aurrera, zazpi kilometrokoa abiatuko dute. Horietan parte hartu nahi dutenek www.herrikrossa.com webgunean izango dute izena emateko aukera.

Probatzeko aukera

Txakur lasterketetan murgildu edo horietan parte hartzea probatu nahi dutenentzat, 7 kilometroko ibilbidea «gehiegi dela» uste dute antolatzaileek. Horregatik sortu dute lasterketa herrikoia. «Txakur lasterketetan, distantziaz gain, txakurraren kontzentrazioa ere garrantzitsua da. Normalean, txakurrek jabearekin korrika egiten dutenean, bakarrik joaten dira. Lasterketetan parte hartzera ohituta ez dauden txakurrek, baina, elkar oztopatzen dute. Txakurrak lasterketetan nola moldatzen diren ikusteko aukera polita da».

Lasterketa herrikoia eta kros nagusia egin ondoren, haurrei zuzendutako txakur krosa egiteko asmoa ere badute antolatzaileek. «Alai auzoan zirkuitu txiki bat jarriko dugu eta haur bakoitzak bere txakurrarekin kirola probatzeko aukera izango du» adierazi du Aizpuruak.

Kirol zaletasuna sustatuz

Krisi garaian herri askotan lasterketak eta kirol probak bertan behera uzten ari badira ere, Zumaian herri lasterketen aldeko apustua egin dute azken urteetan. «Guretzat garrantzitsua da herritarrak kirola egitera animatzea. Herrian kirola egiteko giroa eta zaletasuna badago, eta zumaiarren erantzuna gero eta hobea dela antzematen dugu. Duela zenbait urte, esaterako, herritarrak kirol federatuan parte hartzeko joera handiagoa izaten zuten. Orain, aldiz, asko dira kirol federatuan ibilbidea amaituta, eta sasoian egonda, beren kasara entrenatu eta herri mailan kirola egitera animatzen diren zumaiarrak», azaldu du Zumaiako Udaleko Kirol teknikaria.

Zaletasuna sustatzeko ildo horretan, Zumaiako Udalak askotariko kirolak probatzeko aukera eman nahi die zumaiarrei, eta horregatik antolatu du urtean zehar hainbat proba herrikoi.

Pedro Etxeberria, txakur lasterketetako parte-hartzailea

«Lasterketan garrantzitsuena txakurra korrikalariaren aurretik joatea da»

Duela lau urte Errenteriako Txakur Lasterketa probatu, eta ordutik Espainia mailako hainbat txapelketa irabazi du Pedro Etxeberriak (Zumaia, 1975). «Oso gustuko» du kirola, eta txakur lasterketak zumaiarren artean zabaltze aldera, herri mailako lasterketa antolatu du, Zumaiako Udalarekin elkarlanean.

Zer dela eta bururatu zaizue herri mailako txakur lasterketa antolatzea?

Beste herri batzuetan ere probatu izan dute herri mailako txakur lasterketak antolatzea. Zazpi kilometroko ibilbideak aldapa dezente ditu, eta hasi nahi duenaretzat gogorregia zela iruditu zitzaigun. Horregatik, bi kilometroko bat antolatu dugu Zumaian bertan, kirol hori lehen aldiz probatu nahi dutenei zuzendua.

Txakur lasterketetan zer izaten da garrantzitsua?

Garrantzitsuena txakurra korrikalariaren aurretik joatea da, txakurra alboan edo atzetik joanez gero epaileek zigortu egiten baitute. Hasiera batean, txakurrarekin korrika ibiltzen ez denarentzat hori da zailena, paseatzera ohituta dagoen txakurra alboan edo atzetik joaten baita. Bestetik, kontuan hartu behar da txakurrak eta korrikalariak talde bat osatzen dugula. Bien arteko elkar ulertzea oso garrantzitsua da.

Lasterketan parte hartzen ere jakin behar dute txakurrek, ezta?

Irteera unean 80 txakur biltzen direnean, urduri jartzen dira. Ohituta dagoen txakurra irteera eman bezain laster mututu egiten da, eta tiratzen hasten. Gutxi ibilitakoa, berriz, beste txakurrengana joaten da. Zumaian egingo dugun herri lasterketak txakurrak gisa horretako lasterketetara ohitzeko balioko du.

Prestaketa berezia behar izaten al dute txakurrek?

Berezia baino gehiago, ordu askotako praktika behar dute. Nik, adibidez, nirekin korrika egitera eramaten dut txakurra. Mendian goazenean libre joaten da, eta entrenatzen ari garenean lotuta. Txakurrak dagoeneko badaki aurretik joan behar duela, baita zein momentutan tira behar duen eta aldapan behera erritmoa lasaitu behar duela ere. Txakurren artean, pertsonen artean bezala, denetik izaten da; batzuk berehala ohitzen dira, eta besteei gehiago kostatzen zaie.

Txakurraren tamaina garrantzitsua izaten al da?

Hasiera batean ez du zerikusirik, baina txakurra handia bada eta sasoian badago, txikia eta eskasa denak baino gehiago tirako du.


Ane Bastida azpeitiarra izango da Hesian taldeko baxu-jole berria

Hesian taldeko partaideak. (Hesian taldea)

Ane Bastida (Azpeitia, 1987) Hesian talde sakandarreko baxu-jolea izango da hemendik aurrera. Atzo, igandea, sare sozialen bidez aurkeztu zuen Hesianek azpeitiarra, eta hemendik aurrera taldeko kide izango dela adierazi zuen. Hain zuzen ere, abenduaren 4an Durangoko plateruenan emango duten kontzertua izango da Bastidak Hesianekin emango duen aurrena.

Musikari azpeitiarra hainbat taldetan ibili da azken urteotan. Besteak beste, Lauroba taldeko baxu-jolea da duela hiru urtetik.


Sorgin gurpila

Futbola kritikatzen dudan bakoitzean pose intelektual batetik aritzea leporatzen dit norbaitek, eta, beraz, hona aitortza prebentiboa: egunerokotasuna jasateko neuk ere behar izaten ditut hunkidura erabilerrazak, baina, tamalez, futbolzaletasuna ez zitzaidan egokitu dohainen tonbolan eta Cuore-rekin ase behar izaten ditut zirku premiak.—gainera, nik ez bezala, futbolzaleek badute beren zaletasuna bizitzaren alderdi nobleenen ispilu dela frogatzen duen metafora sorta—.

Baina goazen harira: berriro ere zurtutua nauka futbolak Mundiala izendatutako inbasio horri buruzko albisteak tarteko. Honakoagatik adibidez: 720.000 euroko gainsaria jasoko du Espaniako jokalari bakoitzak txapelketa irabaziz gero. Eta dirutza berez bada txundigarria, are eta harrigarriagoa apenas inor asaldatzea haurren pobrezia indizeak garai ilun eta atzenduetakoetara hurbiltzen ari diren lur eremuan. Halaber, aho zabalik nago ikusita hedabide kritiko eta konprometituenek ere bigarren mailara azpiratuko dituztela Mundialeko diru xahuketak eta bestelako gehiegikeriak salatzen dituzten brasildarren protestak, eta «kirolaren festa» bihurtuko dutela kontakizun nagusi.

Eta horrenbestez, idatziko dut berriro futbola dela egun patrialkapitalismoaren zutoin nagusia, eta pose intelektualarena leporatuko dit norbaitek.


"Donostiako errauste planta gelditu" delako pozik da Alternatiba

Ezker abertzaleak uste du gaur egun "gauzak beste era batean" egiteko aukerak daudela.

Alternatiba pozik agertu da gaur, "Donostiako errauste planta gelditu delako eta Gipuzkoako Foru Aldundiak gai honen azken erabakia sei hilabetez atzeratu duelako, zaborren inguruan herri eztabaida zabaltzeko aurrerapauso bat emanez". Bilduk eta EAJk igandean 2012ko aurrekontuetako akordioa itxi ostean, Partzuergoak erabaki zuen errauste plantaren kontratua sei hilabetez etetea.

"Gipuzkoan erabateko oposizioa jaso izan duen tratamendu sistema hau baztertzeko aukera zabaldu zaigu azkenik", esan du Oskar Matute Alternatibako bozemaileak, prentsa ohar baten bidez. "Eztabaida serioa, zorrotza eta gardena irekiko da orain, eta bertan ingurumena eraikuntza enpresa potoloen interes ekonomikoaren gainetik jarriko da, herritarren osasuna kontuan izanda”.

Alternatibaren ustez, "zaborrak tratatzeko errauste planta baino askoz ere ekologikoagoak eta ez hain kutsatzaileak diren metodoak daude".

Ezker abertzaleak uste du plantaren "alternatiba" badagoela egun

Gipuzkoako ezker abertzaleak adierazi du "errauste plantari alternatiba" badagoela egun, herrialdeko herri batzuetan atez ateko sistemarekin ikusi den bezala. "Jendarteari aukera ematen zaionean, gauzak beste era batean egiteko gai da, eta arduraz jokatu nahi du".

Ezker abertzaleak gogoratu du Gipuzkoako 40 alkate baino gehiagok hondakinen bilketa selektiboan urrats berriak egiteko konpromisoa iragarri dutela; "erabaki horrek danbada itzela eman dio errauste plantari". Donostiako Zubieta auzoan egin nahi den plantak, gainera, 400 milioi euroko kostua lukeela esan du, "eta krisi larri honen erdian, Gipuzkoa hondamendi ekonomikora eramango du".

Hondakinen inguruko eztabaida, erakundeetan ez ezik, herritarrekin eta herriekin eman behar dela azpimarratu du ezker abertzaleak.

Hain zuzen, Idoia Aiastui, Iñigo Balda, Marian Beitialarrangoitia eta Pavel Viñas azaldu dira hedabideen aurrera.


Gipuzkoako Bertsolari Txapelketa gaur abiatuko da Beasainen

Ane Labaka, Jon Maia, Haritz Mujika, Iñigo Mantzizidor 'Mantxi', Eli Pagola eta Beñat Iguaran igoko dira oholtzara. Final handia abenduaren 20an jokatuko da, Ilunben.

Gipuzkoako Bertsolari Txapelketako lehenengo saioa Beasaingo Usurbe antzokian jokatuko da gaur, 17:30etatik aurrera. Ane Labaka, Jon Maia, Haritz Mujika, Iñigo Mantzizidor 'Mantxi', Eli Pagola eta Beñat Iguaran dira oholtzara igoko diren sei bertsolariak. Final zortzirenetako saioa da Beasaingoa, eta bertan irabazten duen bertsolaria urriaren 31n Zestoan jokatuko den final laurdenetako saiorako sailkatuko da zuzenean. Gainerakoek fase osoko puntuazioen zain egon beharko dute.

Orotara, 15 saio izango dira: sei final zortziren, bost final laurden, hiru finalaurreko eta finala. Lehendabiziko saioa datorren igandean izango da Beasaingo Usurbe antzokian, eta abenduaren 20an jokatuko da final handia Donostiako Illunbe zezen plazan.

Dagoeneko saioetarako sarrerak salgai daude.

Bestalde, ETB-1eko "Hitzetik Hortzera" eta Euskadi Irratiko "Hitza Jolas" saioek txapelketaren jarraipen berezia egingo dute.


Irailean ere, kurtsoak AEK euskaltegian

Aukera haundia jarri du AEK euskaltegiak irailerako. Hiru aukera dira batez ere, Hernanin eta Astigarragan eskainiko direnak:

1) Euskera hobetu eta azterketak prestatzeko aukera, autoikaskuntza bidez (etxetik). 2) Azterketetako idazlanak lantzeko aukera. 3) Mintzamena lantzeko aukera. Klaseak irailaren 6an hasiko dira, eta izena emateko e-mailez edo telefonoz egin daiteke:

-E-mailez: hernani@aek.org eta astigarraga@aek.org.

-Telefonoz: 607 592 864 edo 607 610 687. Telefonoz deitzeko ordutegia: 09:00-13:00 / 16:00-18:00


Laredoko eta Nojako lehergailuak hiru eta bost kilo artekoak ziren

ETAk lau bonba eztandarazi zituen atzo Espainiako herri haietan, aurrez abisua emanda. Atentatuen kontrako protestak egin dituzte gaur han. Laredoko alkateak gogoratu du euskal herritar asko joaten dela hara jai egunak pasatzera eta balitekeela polizia kontrolak areagotzea orain. "Guk ez dugu udako edo neguko kanpainarik; gu egun osoaren gaude ETAren gainean", dio Perez Rubalcabak.

Ustez ETAk, lau lehergailu eztandarazi zituen atzo Laredon eta Nojan (Kantabria, Espainia), eta, ikerketako iturriek gaur esan dutenez, bonbak hiru eta bost kilo artekoak ziren. Zer lehergai mota zuten jakin nahian dabiltza orain.

Bi herrietan atentatu horien kontrako protestak egin dituzte gaur. Laredoko Udalak, adibidez, eguerdiko hamabietarako elkarretaratzea deitu du, eta berrehun bat lagun elkartu dira udaletxe aurrean. Aurretik, mozioa onartu dute udaletxean, eta erasoek "zuzenbide estatutik" eta Espainiako Konstituziotik ez dituztela urrunduko adierazi dute. Nojako Udalak ere atentatuen kontrako idatzia onartu du gaur.

Santos Fernandez Revolvo (PRC) Laredoko alkateak gaur esan du atzo guardia zibilekin egon zela ekintzen ostean, eta hauek "harrituta" zeudela "ETAk azkenaldian ez zuelako erasorik egin". Ehunka eta ehunka euskal herritar jai egunak pasatzera Nojara eta Laredora joaten direla gogoratu du alkateak eta, haren ustez, baliteke polizia kontrolak areagotzea orain.

Jesus Diaz Nojako alkateak aitortu du eraso horiekin turismoa kaltetu egingo dela, eta udaltzainen bidez segurtasun neurriak ugaritu dituztela jakinarazi du.

Alfredo Perez Rubalcaba Espainiako Gobernuko Barne ministroak dei egin dio ETAri armak uzteko, "hori delako bere patu bakarra". Bitartean, egunero erakundearen aurka ariko direla berretsi du. "Izan ere, guk ez dugu udako edo neguko kanpainarik; gu egun osoaren gaude haien gainean".

Bina lehergailu Laredon eta Nojan

Bi bonba Laredon lehertu ziren eta beste bi Nojan, eta aurrez lagun batek Bizkaiko suhiltzaileen egoitzara deitu zuen ETAren izenean, leherketak gertatuko zirela esanez. Laredon erasoak itsas pasealekuan izan ziren, 300 metroren barruan, eguerdia pasatuta zela. Nojan, berriz, Ris hondartzan lehertu zen aurrena, 12:50ak aldera, eta 14:55ean izan zen azken erasoa, golf zelaian. Hemen zen emakume bat zauritu egin zen sorbaldan, baina dagoeneko utzi du erietxea.

Salaketak

Hainbat eragilek salatu dituzte atentatuak. Haien artean, Juan Jose Ibarretxe Eusko Jaurlaritzako lehendakariak. "Bonbek gure herriari munduan min handia egiten diote, ez garena islatzen dutelako". ETAk euskal gizartea ez duela ordezkatzen adierazi du Ibarretxek.

Nafarroako Gobernuak "demokraten" batasuna eskatu du ETAren kontra egiteko, eta abertzaleei eskatu die erakunde armatuari "oxigenorik" ez emateko ekimen politiko batzuekin.


Euskal derbietarako sarrerak 25 euroan talde bisitariaren bazkideentzat

Gizonezkoen Futbol Ligaren lehen mailako euskal taldeek prezio hori adostu dute. Osasuna, Eibar, Alaves, Real eta Athleticeko jarraitzaileek 25 euro ordainduko dute aurkariaren zelairako sarrera.

Kanpoko taldearen zaleentzat 25 euroan zenbat sarrera salduko dituzten, hori talde bakoitzak erabakiko du futbol-zelaiaren edukiak berak baldintzatuta. Amarauna irratsaioan lehen mailako euskal taldeetako zale banarekin hitz egin dugu eta beren iritzia eman digute fubolerako sarreraren prezioaren merkatzeaz. Euskal Herritik kanpo ere hartu izan dute horrelako erabakirik, talde bisitariarentzako sarreren prezioa adoste; Ingalaterrako futboleko Premier Ligan, adibidez, erabakita eta finkatuta dute prezioa 2022garren urtera arte, 30 libera esterlina ordaintzen dute.


‘En transito’ film-dokumentala eskainiko dute bihar, Soreasu antzokian

Azpeitiko udalak, Emakumeen Mahaiak, eta Paradisu Zinema Zineklubak antolatuta, En transito film-dokumentala eskainiko dute ostegunean, 21:00etan hasita, Soreasu antzokian. Sarrera doakoa izango da.

En transito dokumentalak zaintza kate globalaren parte diren latinoamerikar emakumeen errealitatera gerturatzen du ikuslea. Ikus-entzunezkoaren protagonistak itsasoa zeharkatu eta Europara etorrita, zaintza lanetan aritzen dira; beraien familia beste emakume batzuen zaintzapean uzten dute sorterrian, eta seme-alaba horiekin duten harremana, bizi behar duten nazioz gaindiko egoeraren ondorioa da. Dokumentalak, gertuko bezain ezkutuko errealitate horren berri ematen du.

Dokumentalaren sorkuntzan aritu ziren Bidez Bide elkarteko kideak osteguneko emanaldian izango dira, eta proiekzioaren ostean solasaldia eskainiko dute.


CaixaBankek 620 milioi euro irabazi zituen 2014an

Erakundeak prentsa ohar bidez jakitera eman duenez, % 23,2ko hazkundea izan du azken urtean.

CaixaBankek 620 milioi euroko emaitza garbia izan zuen 2014an, orain urtebete aurkeztutako irabaziak baino % 23,2 gehiago, eta % 96,3 gehiago, kontabilitate araudi berriaren ondorioz 2013ko kontuak berradierazi ostean izandako datuekin alderatuta, bankuak prentsa ohar bidez jakitera emandako datuen arabera. Horrez gain, 2.084 milioi euroko zuzkidurak (% 48,3 gutxiago) erabiltzea erabaki zuen.

Interesen marjina 4.155 milioikoa izan zen (2013an baino % 5,1 gehiago); emaitza gordina, 6.940 milioikoa (% 9 gehiago); esplotazioa marjina, 3.167 milioikoa, aurreko urtekoaren bikoitza (% 100,5 gehiago), edo % 18 gehiago, errepikariari begiratuz gero. Erakundeak % 5,2ko hazkundea izan zuen bezeroen baliabideei dagokienez (271.758 milioi eurora) eta % 15,2koa, balantzetik kanpoko baliabideei erreparatuta.

Kreditu-inbertsioak % 1,4ko hazkundea izan zuen 2014ko azken hiruhilekoan (urteko datua negatiboa da oraindik), eta berankortasuna % 9,7koa izan zen, sektorearen batez bestekoa (% 12,8) baino hobea, % 55eko estaldura izanik. CaixaBanken kapitalaren ratioa % 13,1ekoa da (% 12,3, guztira kargatutakoa), eta likidezia 56.665 milioikoa.


IRAko hiru talde disidente batu dira borroka armatuari batera ekiteko

Sinn Feini "bake faltsua" saldu duela egotzi diote, eta adierazi dute talde armatu bat behar dela Ipar Irlandaren askatasuna lortzeko.


17_Itsaso Tolosa infantil mailan txapelduna

Apirilaren 17an Manolo Garcia saria ospatu zen Tolosan. Hamabi izan ziren Buruntzaldeko IKT-tik parte hartu zuten igerilariak. Guztira sari honetan 14 marka pertsonal eskuratu zituzten taldeko infantil, junior eta absolutuek.

Jardunaldiko aipagarriena Iñigo Ibarburuk 200 tximeletan lortutako Espainiako minima (2'29''39), Itsaso Tolosaren garaipena eta Mikel Esnalen laugarren postua.

Tximeleta proba

200 tximeletan, Iñigo Ibarburuk bere marka hausteaz gain, Espainiako gutxienekoa lortu du 2'29''39 eginez. Eskuratzen duen laugarren Espainiako gutxienekoa du.

Bizkar proba

100 bizkar proban mutiletan Iñigo Ibarburu eta Mikel Arribillaga lehiatu ziren eta nesketan, Itsaso Tolosa.

Hirurek beren markak hobetu zituzten ederki igeri eginez. Iñigok 1'11''24 egin zuen, Mikelek 1'08''07 eta Itsasok berriz 1'11''00. Froga honetako denborak Itsasori, infantil mailan, nesketan txapeldun izateko balio izan zion.


Dozenaka txirrindularik industria militarraren aurkako martxa egin dute

Martxaren antolatzaileen aburuz, "milioika errefuxiatu eragin dituzten gatazkez elikatzen da Euskal Herriko industria militarra".

Industria militarra eta horri zuzendutako gastuaren aurka protestatzeko martxa bat egin dute larunbat honetan dozenaka txirrindularik Bizkaian, hainbat talde ekologistek eta antimilitaristek deituta.

Martxa hura egiten duten 10. urtea da, eta oraingoan Bilboko erdigunetik abiatu dira eguerdi aldera, Sener eta Precicast PCB enpreseetara jotzeko asmoz, Getxora eta Barakaldora, hurrenez hurren. Kakitzat koordinakunde antimilitaristak adierazi duenez, Sener ta Precicast "armen ekoizpenarekin lotutako enpresarik garrantzitsuenak dira" Bizkaian.

Kakitzaten esanetan, Euskal Herriko 100 bat enpresek parte hartzen dute industria militarrean, eta alor horretan fakturaziorik handiena duen hirugarren erkidegoa da Euskadi, Madril eta Andaluziaren atzetik.

Gauzak horrela, Gernikako bonbardaketaren 80. urteurrenaren harira, "milioika errefuxiatu eragin dituzten gatazkez elikatzen da Euskal Herriko industria militarra".

Amaitzeko, zigor-espedientea jasan duen suhiltzaileari elkartasun osoa adierazi diote. Saudi Arabiara zihoan bonba-zama baten segurtasuna Bilboko Portuan bermatzeari uko egin zion suhiltzaileak, eta hori dela eta zigortu egin dute.


Mari Domingiren eta Olentzeroren altzoetan eseri dira Oñatiko umeak

12:00ean iritsi dira Olentzero eta Mari Domingi herriko plazara eta altzoetan hartu dituzte herriko umeak. Eta umeek euren mezuak helarazten zizkien bitartean, argazkiak ateratzeko aprobetxatu dute momentua guraso askok.

Gabon gauez etorri ohi da Olentzero eta aurten ere ez du hutsik egingo. Eguerdirako Oñatin zeuden Mari Domingi eta bera, eta herriko umeekin egoteko hartu dute tartea. Foruen plazara iritsi orduko euren zain zeuden umeak eta ilara errespetatuz joan dira eurengana. Eskutitza eskura eman diete ume askok eta beste batzuk errezeloz hurbildu zatzaizkie.

Eguerdiko ekitaldia izan da, baina eguna bukatu aurretik badira gehiago herrian, asko Gabon kantuei lotutakoak. Urtarrilaren 6a bitartean, kirola, musika, aldarrikapena, antzerkia, elkartasuna, hitzaldiak edo jolasak izango dira, besteak beste. Hemen duzue agenda osatua.


Ormaiztegiko zakurra da Orio

Gipuzkoako traineru txapelketa irabazi du, azken luzean atzetik aurrera joanez eta San Pedro azpiratuz

Orio da Gipuzkoako trainerurik onena aurten. Hala eman du aditzera atzoko Gipuzkoako Txapelketak. Donostian jokatu zen estropadan, bederatzigarren aldiz lortu zuen herrialdeko estropada nagusian gailentzea. Atzean utzi zituen txandakide izan zituen San Pedro, Hondarribia eta San Juan, hurrenkera horretan.

Horrela kontatuta ez dauka misteriorik atzoko jardunak. Orio zen faboritoa, eta aurreikuspenak bete zituen. Horra arte, normaltasuna nagusi. Baina ezohiko kontuak ere aipatu egin behar dira, estropada bitxia izan zelako. Azkeneko txanda horretan, San Pedrok menderatu zuen lana, azken luzea hasi arte. Lehen ziabogan, hiru segundo kentzen zizkion Oriori; bigarrenean, beste horrenbeste, berdin, eta hirugarrenean, igo egin zuen aldea bost segundora. Azken luzea geratzen zen, eta ematen zuen bigarrengoko lana errepikatuko zela eta San Pedrok irabaziko zuela txapelketa lau urteren buruan. Baina usteak erdia ustel. Azkeneko luzean, hegan egin zuen Oriok laugarren kaletik, aurreko txandan Trintxerpek egin bezala kale beretik. Baga bagari kateatuz, eta bere arraunketa pausatua eta luzea baliatuz, oso aukera gutxi galdu zituen Orioren traineruak azkeneko luzean. San Pedro harrapatzeko balio izan zion lehendabizi, eta Santa Klara uhartean bi traineruak azaldu zirenean, nabarmen utzi zuten zeinek jasoko zuen bandera. Orio zetorren aurretik, alde handiarekin, gainera. Datua da azkenean bien artean egon zen aldea: hamabi segundo oriotarren alde. Hamazazpi jan zizkion San Pedrori azkeneko luzean. Ikusgarria, benetan.

Arraunlariek eta patroiak bakarrik jakingo dute galdutzat jo ote zuten bandera eta txapelketa estropadan zehar, baina hala izan balitz ere une batzuetan gai izan ziren egoerari buelta emateko. Atzo, berripaper honetan bertan, Irakoitz Etxeberria oriotarren patroiak buruko lana izan zuen hizpide: «Hiru minutu eta erdi behar izan nituen arraunlariak konbentzitzeko bandera irabaz genezakeela». Joan zen larunbateko estropadaz ari zen, San Miguel ligakoaz, Pedreñan jokatutakoaz (Espainia). Buruaren garrantzia nabarmendu zuen patroiak. Atzo ere buruak lagundu egin zien: ez etsitzen lehendabizi, eta, gero, irabaztea posible zutela sinestaraziz. Pedreñan bezala, azken luzean lortu zuten garaipena, atzetik aurrera eginez. Esaerak dioen bezala, Ormaiztegiko txakurra, harrapatu eta pasa.

Txanda horretan, Hondarribiak eta San Juanek ez zuten aukerarik izan. Bi aurrenekoekin batera, beraiek izango dira Gipuzkoako ordezkariak Euskadiko Txapelketan, hilaren 31n, Lekeition (Bizkaia).

Zumaia onena emakumeetan

Emakumezkoetan ere ez zen ezusterik izan, eta Zumaiak irabazi zuen. Nagusi izanez, gainera. Estropada hasieratik hartu zien aurrea lurraldeko beste bi traineru indartsuenei, San Juani eta Hibaikari. Hirugarren kaletik, brankaz, aldeak handituz joan zen, pixkanaka izan bazen ere. San Juan gertu zuen, ez zion alde egiten utzi nahi. Iazko txapeldunak aukerekin heldu nahi zuen bigarren luzera, eta estutu egin zuen faborito nagusia. Zazpi segundo atzetik zen buelta ematerakoan, eta Hibaika hamarrera zegoen. Azken luzean, ordea, Zumaiak estropada hautsi zuen, eta erraz irabazi bere palmaresean daukan bigarren Gipuzkoako Txapelketa.


Ia 400 bizikleta zalek hartu dute parte ”Bizi bi batuz” ekimenean

Bi proba izan dira, bi egunetan zehar;

larunbatean mendiko bizikleten txanda izan zen, eta igandean,

jendetsuena, errepideko bizikletarena.


Osasunak gaur igo nahi du Lehen Mailara, Cadizen irabazita


Andatzak antolaturiko Aretxabaletako irteerarako izen ematea ixtear

Igande honetarako, apirilaren 12rako finkatu du herriko mendizale taldeak hurrengo irteera. Oraingoan, Debagoiena aldera joateko gonbita luzatzen digute. Urkulu-Kurutzeberri-Andarto-Urkulu (Aretxabaleta) ibilbidea osatuko dute. Txangorako izen ematea ixtear da; asteazken hau duzue, apuntatzeko azken eguna.

Apirilak 12, igandea

Abiatzeko hitzordua: 7:00etan, Oiardo Kiroldegitik autobusez.

Ibilbidea: Urkulu-Kurutzeberri-Andarto-Urkulu (Aretxabaleta). 19 kilometro.

Izen ematea: 12 euroko ordainketa egin apirilaren 8a baino lehen, Andatza Mendizaleen Kirol Taldeko kontu zenbakiotako batean:

RURAL KUTXA: 3008 0259 1630 0543 0321.

KUTXABANK: 2095 5069 0710 6848 9805.

Oharrak:

-Plaza mugatuak.

-Otordua, ibilbidea amaitutakoan egingo dugu.

-Janaria norberak eraman behar du.

-Edaria antolatzaileek eramango dute.

-Andatza M.K.T.-k antolatzen dituen irteeretan parte hartzeko derrigorrezkoa da, mendiko federatua izatea eta aseguru txartela indarrean izatea.

Informazio gehiago: andatzamendizale.info

Antolatzailea: Andatza M.K.T.

Mendi bizikletako orientazio proba, Andatzan

Apirilaren 26an izango da, igandez. Ekimena, estreinakoz, Gipuzkoako Orientazio Taldeak antolatu du. "3 ibilbide izango dira. Aldapatsua bezain polita izatea espero dugun proba zuen gustokoa izango delakoan", hitzorduari buruzko informazio gehiago helbide honetan eskura dezakezue:

probak.GOTorientazioa.org

Orientazio probarako izena ere web orrialde berean eman dezakezue. "Animatu Gipuzkoako lehen BTT mendi orientazio proban parte hartzera. Mendi bizikleta, mapa eta mendian orientatzen ibiltzeko gogoa baduzu badakizu! ", luzatu dute gonbita.


Osasun murrizketak salatu dituzte gaixotasun arraroak dituzten pertsonek

Gaixotasun Arraroen Nazioarteko Eguna da gaur, eta eritasun horiek dituzten pertsonek salatu dute osasun alorrean egiten ari diren murrizketek "beste edozeini baino gehiago" eragiten dietela. Hori dela eta, konpromisoak eskatu dizkiete erakundeei.

Administrazioen aldetik "utzita". Halaxe sentitzen dira gaixotasun arraroak dituzten gaixoak eta haien senideak. Osasun alorreko murrizketekin kezkatuta daude. "Beste edozein gaixori baino gehiagori eragiten diete murrizketek", nabarmendu du Juana Saenzek, Gaixotasun Arraroen Espainiako Elkarteak EAEn duen ordezkariak. Hamairu puntuz osatutako agiri bat egin dute, beren eskakizunak bilduz.

Mendekotasun Legean izan diren murrizketak, botiken berrordainketa eta ikerketarako baliabideen murrizketa dira haien kezka nagusia. "Lehen gutxi ikertzen zen, eta orain gutxiago. Ikerketa hori funtsezkoa da, kasu askotan bost eta hamar urte artean behar izaten baitute gaixoek zer duten jakiteko. Erreferentziazko guneak behar ditugu, eta ikertzen jarraitu", esan du Saenzek.

Egun osoan informazio mahaiak egongo dira hiriburuetan, eta asteburuan hainbat hitzaldi eta mahai inguru egingo dituzte.


Ramon Agirrerekin solastatu gara bihar Beran eskainiko duten "Putinen guardasola" antzezlanaz


Durangoko Pasioa ere bertan behera utzi dute

Covid-19ak sorturiko krisialdiaren ondorioz, XXVII.en Durangoko Pasioa eta burutu ahal izateko entseguak bertan behar uztea erabaki du Juan de Iciar elkarteak.

Herritarren segurtasuna bermatzeko hartu dute erabakia, ohar batean adierazitakoaren arabera. "Datorren urtean Durangoko Pasinoa egin ahal izateko lan egingo dugu, herrian hain errotua dagoen ekimen kultural hau egin ahal izateko".


Ez da Covid-19arekin hildakorik egon azken astean Hego Uriben; urritik ez da horrelakorik ematen

Martxoaren 14ra bitartean metatutako datuen arabera, ez da Covid-19arekin hildakorik egon azken astean (hilaren 8tik 14ra) Hego Uriben. Urritik lehenengo astea da koronabirusarekin edo koronabirusagatik hildakorik egon ez dela eskualdean. Urriaren 26tik martxoaren 7ra bitartean guztira 56 herritar hil dira Hego Uriben koronabirusarekin. Bitarte horretan, 19 aste horietan, bataz beste koronabirusarekin hiruna hildako izan dira astero eskualdean.

Datuak datu, guztira 198 herritar hil dira koronabirusarekin Hego Uriben pandemia hasieratik. Basauri da hildako gehien izan dituena, 100 heriotzarekin (hilkortasun-tasa % 3,7koa da). Galdakaon 48 hildako zenbatu dituzte (% 2,6), Arrigorriagan 23 (% 2,6), Etxebarrin 13 (% 2), Zeberion 8 (% 11,4), Ugaon 4 (% 1,2) eta Zaratamon 2 (% 2,1). Koronabirusaren pandemia piztu zenetik lehenengo hiru hilabeteetan 128 ziren Covid-19arekin hildakoak Hego Uriben, eta hurrengo hamar hilabeteetan, 2020ko ekainetik 2021eko martxora, 70 hildako izan dira. Basauriren kasuan -koronabirusarekin hildako gehien dituen eskualdeko udalerria- ekaina hasieran 75 hildako zenbatu zituzten pandemia hasieratik, eta gaur egun 100 dira koronabirusarekin hildakoak. Hau da, 2020ko ekainetik 2021eko martxora 25 hildako gehiago zenbatu dituzte Basaurin. Datu horiek erreparatuta, esan daiteke hildakoen kopurua apalduz doala: pandemiaren lehenengo hilabeteetan hildako gehiago egon ziren, azken hamar hilabeteetan baino.

2020ko ekainaren 11n hildakoak udalerrika sailkatu zituen lehen aldiz Osasun Sailak. Gaur egun astero eguneratzen dute datu hori eta asteazkenero argitaratzen dute. Osasun Sailak ez du oraindik ere zehazten herri bakoitzean izan diren hildakoak koronbirusak jota zuzenean hil direnik edo beste patologia batzuekin hil direnik. Bai, ordea, EAEari dagokionez: guztira 3.950 (+38) pertsona hil dira martxoaren 14ra bitartean EAEn (% 2,4), eta horietatik 29 hil dira zuzenean Covid-19aren ondorioz hilaren 8tik 14ra.

Covid-19 kutsatuei dagokionez, 6.555 positibo zenbatu ditu Osasun Sailak, aurreko astean baino 70 gehiago. Herrika hauek dira datuak: 2.704 Basaurin (+28), 1.829 Galdakaon (+25), 877 Arrigorriagan (+10), 658 Etxebarrin (+5), 322 Ugaon (+2), 95 Zaratamon (=) eta 70 Zeberion (=). Bizkaian 82.561 herritar kutsatu dira koronabirusaz (+1.262) eta EAEn 163.574 (+2.371).

_


Ekologistak Martxan-ek bandera beltza eman die Laga eta Laidari

ADEAC elkarteak banatu dituen bandera urdinen kontrapuntu legez, Ekologistak Martxan elkarteak bandera beltzak banatu ditu: Gipuzkoan bi eta Bizkaian beste bi, Berriak jaso duenez. Hain zuzen, Petronorrek (Muskiz) hartu du kutsadurari dagokion bandera beltza; eta Laga eta Laida hondartzek (Ibarrangelu) kudeaketa txarrari dagokiona.

Gipuzkoako bi banderak Orion utzi dituzte ekologistek: Oribarzar hondartzako ur zikinengatik eta Munto inguruan eraiki nahi dituzten 200 etxebizitzengatik.

Ekologistak Martxan-ek dioenez, erakundeak ingurumen arloan kontzientzia hartzen ari dira, baina gehiago ere har dezakete. Oraindik zer konpond badagoela uste dute, eta horregatik banatu dituzte bandera beltzak.


CAFek Erresuma Batuan zabaltzen jarraitzen du 200 milioiko kontratu bati esker

Bi bagoiko hamabi tren eta lau bagoiko beste hamalau ekoitziko ditu Beasaingo konpainiak, Birmingham inguruko herriak lotzeko.


Musikaz betetako asteburua dugu aurretik

Rafa Rueda, Zea Mays, Russian Red, Loquillo, La Oreja, Ze Esatek!, Soziedad Alkoholika eta beste asko arituko dira asteburuan Euskal Herrian.

Igandea iritsi da eta kontzertuz betetako asteburua amaitzen ari den arren, gaur ere badugu zer entzun Euskal Herrian. Baina zer entzuteko aukera izango dugu? Hemen duzue agendaren laburpena:

IGANDEA

Igandean aspaldiko kantuak ekarriko dizkigute gogora Erramun Martikorenak eta Mikel Markezek, Azpeitian eskainiko duten kontzertuan. Bukatzeko, Josu Bergara Donostian arituko da.


Jauzika elkarteak kudeatuko ditu Gazteria saileko zerbitzuak beste urtebetez

Azpeitiko Udalak eta Jauzika Heziketa Elkarteak urtebetez luzatu dute Gazteria saileko zerbitzuen kudeaketarako hitzarmena. Imanol Amenabar Gazteriako batzordeburuak eta Jauzika elkarteko Aloña Larrañagak sinatu dute hitzarmena, eta horrenbestez, Udal ludotekak, Gaztelekua eta Gazte Informazio Bulegoa Jauzikak kudeatuko ditu datorren urtean ere. Gune horiek kudeatzeaz gain, oporraldietako ekintza bereziak (Gabonetakoak, udarakoak...) antolatzen jarraituko du elkarteak.


Joseba Larralde beratarra 17. Bidasoako XXXV. Itzulian

Aurtengo edizioa ere eskualdean barna ibili da

Maiatzaren 9etik 12ra jokatu zen 23 urtez azpikoentzako Bidasoako Itzuliaren 35. edizioa. Bidelan-Kirolgi taldeko Joseba Larralde beratarrak ere parte hartu zuen lasterketan eta 17. lekuan gelditu zen. Salvatore Mancuso italiarra izan zen garaile.

Aurten ere eskualdean barna ibili zen: bigarren etapa, erraterako, Hendaian hasitakoa, Igantzin akitu zen, ondoko herri hauetatik pasatu ondotik: Endarlatza, Bera, Lesaka, Igantziko Bentak, Sunbilla, Doneztebe, Elgorriaga, Ituren, Lozabiain, Saldias, Gorostieta, Orokieta, Larraintzar, Alkotz, Arraizko Bentak, Belate, Oronoz-Mugairi, Sunbilla, Igantziko Bentak eta Igantzi. Bigarren etapa hau Würth taldeko Andres Antuñak eskuratu zuen. Lehenbizikoa, berriz, itzuliko garaileak, Salvatore Nancuso italiarrak.

Hirugarren etapa ere (Hondarribia-Hondarribia) inguruan ibili zen: Hondarribia, Irun, Behobia, Bera, Sunbilla, Oronoz-Mugairi, Berreta, Ziga, Irurita, Bera, Behobia, Irun, Gaintxurizketa, Jaizkibel eta Hondarribia.Etapa hau Gorka Izagirrek (Seguros Bilbao) irabazi zuen.

Irunen hasi eta bukatu zen laugarren eta azken etapa eta Unidelta taldeko Cistiano Monguzzirentzat izan zen.

Hasiera hasieratik italiarrak nagusitu ziren itzulian. Bukaerako sailkapen nagusian, lehenbiziko eta hirugarren postuan Unidelta taldeko Mancuso eta Monguzzi italiarrak gelditu ziren, hurrenez hurren. Lehen euskalduna, berriz, Bidelan taldeko Aitor Olano gipuzkoarra izan zen; seigarren gelditu zen.


Ain_1... badoa, badirau

Ain_1 taldea hainbat neskaren ekimenez jarri zen martxan Arrasaten 2007. urtean. Proiektua musika eta poesia irakurtaldi bat eskaintzeko asmoaz sortu bazen ere poliki poliki hazten joan da, musika tresna eta partaide berriak sartuz. Gaur egun, dantza eta ikusentzunezko baliabideek osatzen dute emanaldia. Doinu malenkolikoak, berbaren garrantziak eta dantzaren espresibotasunak. 'Badoa, badirau' da Ain_1 taldearen hirugarren lana.

Noiz? ABENDUAren 16an, asteartean, 20.30ean

Non? PARRAL TABERNA

Antolatzailea: GEU elkartea eta Parral taberna

Informazio gehiago: Ain_1


Lau tona mahats lapurtu dituzte Txakolindegi batean

Artomañan jazo da gertaera, Arabako Txakolina Jatorrizko Izendapeneko arduradunek adierazi dutenez.

4.000 kilo mahats inguru lapurtu zituzten iragan ostegunean Artomañako txakolindegi batean. Txakolindegiko jabea larunbatean konturatu zen mahatsa falta zitzaiola, nahiz eta egun batzuk lehenago 500 kilo desagertu zitzaizkion.

Hori dela eta, erne egoteko eskatu dute Arabako Txakolina Jatorrizko Izendapeneko arduradunek, “mota horretako produktuek ibilbide motza dutelako eta, horregatik, posiblea delako hurbileko tokiren batean saltzen saiatzea”.


Gaueko pulunpa

Gaur, 21:00etatik 23:00etara, Dantzalekuko igerilekuan.

12 urtetik gorako gazteek Dantzalekuko igerilekua haiendako izanen dute ostegun gauero. Altsasuko Udaleko Gazteria Zerbitzuak Gaueko pulunpa eskaintza prestatu dute. Dantzalekura joaten diren gazteek afarirako ogitartekoa eskuratu ahalko dute. Igerilekuan gaueko bainuarekin batera, bestelako jarduerekin gozatzeko aukera izanen dute. Aurreneko pulunpan aquagyma izanen da. Ondoren etorriko dira jokoak, aquadance eta gynkana.


Herritarren San Tomasak hilaren 21ean

San Tomas Batzordeko kideak ekimenaren aurkezpenean

Iaz ekin zuen San Tomas Batzordeak bidea, eta aurten ere herritarrek antolatutako santomasak izango dira Errenteria-Oreretan. Antolaketa lan horren atzean ibili dira txistorra postua jarriko duten hamar taldeak eta norbanako zein eragileak.

Aurtengo San Tomas Egunean hogei postu jarriko dituzte baserritar eta artisau produktuekin. Horrez gain, Agirre Lehendakariaren plazan ohi bezala animalien erakusketa jarriko dute.

Postu horiek guztiak jartzerakoan, euskara kontuan izango dute, eta paisaia linguistikoa bermatzea aldera, kartelak euskaraz izatea kontuan hartuko dutela zehaztu du batzordeak.

Ikusi eta erosteaz gain, jan eta edateko aukera ere izango da, eta hori Zumardiko kantinak, edo Herriko Plazan, Zumardi txikian edo Biteri kalean egongo diren postuetan egin ahal izango da.

Era berean, kontuan izango dute edalontzien erabilpena, eta zaborra murrizte aldera, berriro erabil daitezkeen edalontziak soilik erabiliko dituztela jakinarazi dute. Era berean, edalontzia etxetik bertatik jaisteko deia egin dute.

Bigarren deialdia, baserritarrez janztea izango da. Batzordeak eurek aurkezpenean egin bezala, “armairutik baserritarrari hautsa kendu, plantxatu eta janztera” animatu ditu haur, gazte zein helduak.

Txerria

San Tomas Eguneko protagonista nagusia txerria izaten da, eta lehengo urtera arte Xenpelar AEK arduratu denez horretaz, txerriak ere bertako kideren baten izena eraman izan du; iaz, esaterako, Palote izan zen. Aurten, batzorde batek prestatu du jaia, baina urteetan eguna antolatzen ibili den Irune Balentziagari keinua egin diote, eta txerriak Irune izena izango du.


Alemaniako presidenteak kargua utzi du, ustelkeria kasuengatik

Angela Merkelek esan du oposizioarekin hitzartu nahi duela estatuburu berriaren izendapena

Alemaniak «herritar gehienen babesa duen presidente bat» merezi duela adierazi zuen atzo Christian Wulff Alemaniako presidenteak dimisioa eman aurretik. Bere kontrako ustelkeria eta influentzia-trafikoen salaketengatik laga du kargua. Herenegun, hain zuzen ere, Hannoverko Fiskaltzak Wulffek presidente gisa duen immunitatea ezabatzeko eskatu zion Alemaniako Parlamentuari, haren kontrako akusazioak ikertu ahal izateko. Wulffek, halere, ukatu egin ditu bere kontrako salaketak, eta beti «zintzo» aritu izan dela adierazi du. «Ziur nago ikerketek erabat errugabetzat joko nautela».

Besteak beste, adiskidekeria leporatzen diote, Behe Saxonia estatu federaleko gobernuburu zenean lagun enpresariengandik abantaila handiko milioi erdi euroren kreditu pribatuak jaso izana.

Estatuburuaren dimisioa kolpea izan da Angela Merkel kantzilerrarentzat, berak proposatu eta defendatu baitzuen 2010eko ekainean Wulffen hautagaitza. Merkelek «errespetu handiz eta pena handiz» hartu du kargua uztearen berria, eta Wulffek eta haren emazteak Alemania «duintasun handiz» ordezkatu dutela nabarmendu du.

Presidente bila

Alemaniako Konstituzioaren arabera, 30 egun ditu orain Asanblea Federalak beste presidente bat aukeratzeko. Merkelek, bestalde, adierazi du oposizioarekin hitzartu nahi duela estatuburu nor jarri, adostasun zabala lortu nahi duela. Hannoverko Fiskaltzaren eskariari dagokionez, estatuak pertsona guztiak berdin epaitzen dituela nabarmendu eta goraipatu du kantzilerrak.


Pou anaien abenturen berri, Plateruenean

Mendizaleen topagune bihurtu den Mendiak Hurbilduz ekimenak bosgarren aldia egingo du bihar. Plateruenera etorriko diren aurtengo gonbidatuetako bi Pou anaiak izango dira.

Eskalatzaile, alpinista eta abenturazale gasteiztarrek beren ibilbideko hainbat lorpen jasotzen dituen Del Ártico a la Antártida izeneko ikus-entzunezkoa eskainiko dute eta, horren ondoren, bertaratzen direnen galderei erantzungo diete.

Beste protagonista batzuk ere izango ditu topaketak. Carlos Garcia da horietako bat. 78 urteko durangarra aitzindarietako bat da euskal eskaladan. Gazte-gaztetan hasi zen pareta bertikalak igotzen. Kike de Pablo mendigoizaleak Garciari egindako elkarrizketaren ikus-entzunezkoa eskaniko dute Plateruenean, eta Garcia bera ere hantxe egongo da, ikusleen galderei erantzuteko.

Sari banaketa

Hitzaldi bi horien artean, Mendia Hurbilduz film laburren lehiaketako sari banaketa egingo dute. Aurten zortzi lan aurkeztu dituzte, antolatzaileen esanetan. Irabazleen lanak zuzenean ikusi ahalko dira.


GARAGARDO AZOKARAKO LAGUNTZAILE BILA

Aurten ere Ordiziako garagardo festa prestatzen gaude, Ekainaren 27tik 30era izango dena. Zuen laguntza behar dugu! Boluntario bila gabiltza, eta aurtengoan, boluntario lan egin nahi duenak, zein egunetan lan egin nahi duen aukeratuko du. Era berean, bikote edo taldetxo batek batera (egun berean eta postu berean) lan egin nahi izanez gero ere, aukera izango da.

Hemen jarraitu beharreko pausuak:

1- Beheko link-ean sartuta, zuen izena jarri hutsune zurian (Bikote edo talde bat bazarete, taldeko denen izenak komaz “,” jarri).

2- lanerako zein egunetan egongo zareten prest adierazi.

3- “Bidali” (enviar) sakatu.

*Linka: https://doodle.com/poll/qeyrudure7ptkxsg

ESKERRIK ASKO! !


Bi hauteskunde aukera argi Erresuma Batuan

Arlo ekonomikoan, aspaldiko partez, britainiarrek aukera izango dute hautua egiteko programa guztiz eskuindar baten eta programa guztiz ezkertiar baten artean.

Londresko eta Manchesterko atentatuek asko baldintzatu dituzte gaur Erresuma Batuan egingo diren hauteskundeak. Segurtasunaren gaia lehen lerrora ekarri dute erasoek, eta gai honetan Mayk eta Corbynek oso jarrera ezberdinak dituzte. Ordura arte, 'Brexit'a eta gai ekonomikoak izan dira protagonista. Europar Batasuna uzteari dagokionez, Corbynek 'Brexit' leuna babesten du, Mayk, berriz, 'Brexit' gogorra. Eta arlo ekonomikoari dagokionez, aspaldiko partez, britainiarrek aukera izango dute hautua egiteko programa guztiz eskuindar baten eta programa guztiz ezkertiar baten artean.

Jeremy Corbynen buruzagitzapean, Alderdi Laborista jarrera sozialdemokrata historikoetara itzuli da. Tony Blairren 'hirugarren bidea' alde batera utzi du, eta 70. hamarkadako sozialdemokraziara bueltatu da. Corbynek, besteak beste, aldaketa hauek defendatzen ditu: trenbide sare pribatua nazionalizatzea, baita energia sektorearen zati bat ere, edota dirudunei eta enpresei zergak igotzea, eta biltzen den diruarekin gastu publikoa handitzea, txiroenen onurarako. Duela asko ez dela Europan nazionalizatzearen aukera proposatzen. Eta horregatik, gainerako alderdi sozialdemokrata europarrek adi jarraitu beharko dute gaur laboristek Erresuma Batuan egiten dutena.


Aurtengo txupinera eta pregoilaria, 'Bilboko Su Artifizialak' saioan

Gainera, Arantza Garzes telebista aurkezlea, Fariba Sheikhan aktorea, eta Jon Aldeiturriaga Bilboko alde zaharreko merkatarien elkarteko presidentea izango dira gonbidatu.

Gaurko 'Bilboko Su Artifizialak 2014' saioa, ohi baino luzeagoa izango da eta 22:00etan hasiko da. Bilboko Zubi Zuritik zuzenean arituko dira gauero bezala Agustin Ezenarro eta Ilaski Serrano, eta hainbat gonbidatu izango dituzte. Hasteko, Loreto Errasti Aste Nagusiko txupinera, eta Asier Garcia pregoilaria izango dituzte saioan, eta astea nolakoa izan den eta non ibili diren azalduko dute.

Bestalde, Arantza Garzes 'Basque Country Vertical' saioko aurkezlea, Fariba Sheikan aktorea, eta Jon Aldeiturriaga Bilboko Alde Zaharreko Merkatarien Elkarteko presidentea izango dituzte gonbidatu.

Bestetik, erreportajeei dagokienez, Lierni Agirrezabalak Bilboko goitibeheren erreportajea ekarriko du; eta Unai Etxabe, aldiz, Etxebarria parkeko barraketan ibiliko da.


Orozkoko pilota jaialdia, zuzenean, ETB-1en

Olaizola II-Iza eta Berasaluze VIII-Apraiz bikoteek jokatuko dute jardunaldiko partida nagusia.

Ostiralean, ETB-1ek zuzenean eskainiko du Orozkoko pilota jaialdia 22:00etatik aurrera. Jardunaldiko lehenengo partidak, Tainta-Aretxabaleta eta Elezkano II-Otxandorena bikoteak jarriko ditu aurrez aurre eta ondoren, Olaizola II-Iza eta Berasaluze VIII-Apraiz pilotariek jokatuko dute neurketa. Xabier Euzkitze eta Joxan Tolosa izango dira zuzeneko emanaldiaren gaineko kontakizunaren arduradun.


2012ko urtarrilaren 1etik aurrera Debagoienako gaueko larrialdietako farmazia Arrasaten izango da

2012ko urtarrilaren 1etik aurrera, ez da gaueko larrialdiko farmaziarik izango Aretxabaletan, Oñatin eta Eskoriatzan. Beraz, Arrasateko guardiako txandako farmaziara jo beharko dute herritar horiek, 22:00etatik 09:00era. Bergarako guardiako farmazia zerbitzua aldiz, orain artean moduan mantenduko da.


‘Gure aurrekoak’ egitasmoak eguenean hasiko du bidea

Prentsaren historia aztertuko duen hitzaldiarekin hasiko da bidea egiten eguenean, azaroak 8. Pello Zubiriak herriko idaleen inguruan egingo du hitz. Azaroaren 13rako egin dute irakurzaleek hurrengo hitzordua, Euskararen normalizazio urratsak Mutrikun (1950-2000) mahai inguruarekin. Azkenik, Josu Larrañagak herri hizkeraren erabilera aztertuko du, azaroaren 22an, aurkezpen elkarrizketan. Jardunaldiak borobiltzeko Euskararen bilakaera eta mutrikuaren ahalegina erakusketa egongo da ikusgai azaroaren bigarren hamabostaldian. Ekimen guztiak Zabiel kultur etxean egingo dira.


Lur azpiko edukiontziak: urtebete ondoren…

Zaborrak jasotzeko sistema berria Urola Kostako Udal Elkartea-UKUE erakundearen ardura da. Getaria, Orio, Aia, Zarautz eta Zumaia udaletxeek osatzen dute eta akronimo bat du: BAGOAZZ. Azkeneko bost hizkiak udalen hasierakoak dira.

Orioko udaletxeko talde politikoek 2016ko bukaeran hasi ziren sistema berriari buruzko informazioa jasotzen. 2017ko otsailean egin zuen batzorde erabakitzailea UKUEk, 2018aren hasieran sistema berria martxan jartzeko, kontratazio prozedura hasteko informazio zehatza behar zuelako.

2018rako guneak egokituta egon behar zuten baina, Bikamiotako argazkian agertzen den bezala, 2019aren hasieran gaude eta oraindik bukatu gabe ditugu obrak.

Lur azpiko edukiontziek bizi kalitatea hobetzeko eta kalea garbiago edukitzeko bertuteak dituzte, baita urritasun bat duten pertsonentzako erabilera erraztea ere. Horrela izanda eta ados egonda, sortzen diren galderak hauek lirateke:

Zergatik sistema berri honetan Oriok bakarrik ditu lur azpiko edukiontziak eta beste lau udaletxek (hiru EAJkoak eta bat EHBildukoa) ez dituzte jarri eta zituztenak kendu egin dituzte?

Zergatik Orion zeudenetatik batzuk kendu egin dira, beste hiru talde politikoek adostuta?

Bost udaletxeetako talde politikoetatik Orioko Udal Gobernuak al dauka bakarrik herritarren bizi kalitatea hobetzeko eta tokiak garbiagoak edukitzeko kezka?

Edo demagogia egiten gara txapeldunak?

Bere garaian KARKAran idatzi genuenaren harira, beste lau udaletxeek lur azpiko edukiontziak ez izateko arrazoi nagusienetako bat da, sistema horrek urtero duen mantenuaren kostua da.


Sute batek kalte larriak eragin ditu Gasteizko taberna batean

03:00ak aldera bertaratu dira suhiltzaileak.

Suhiltzaileek komunikatu baten bitartez adierazi dutenez, sute batek kalte larriak eragin ditu goizaldean Pedro Orbea kaleko taberna batean, Gasteizen.

Suhiltzaileak 03:00ak aldera bertaratu dira, eta, sua itzali ondoren, establezimenduan eta bertako altzarietan izandako kalteak aztertu zituzten.

Bestalde, atzo, Tomas Zumarraga Dohatsuaren kaleko eraikin baten etxaurrean solte zeuden lauza batzuk kentzen ere aritu ziren.